text:
Tete’e ni isi i le toe tolopo o si’itaga mo totogi amata
E eseese uma finagalo o nisi o tagata faigaluega o le atunuu na faaalia, ina ua fesiligia e le Samoa News e faatatau i le mataupu e uiga i le tulafono taufaaofi lea ua pasia e le Konekeresi a le malo tele, e aofia ai se vaega e faatelegese ai le toe siitia o totogi amata i le teritori.
O nisi na faafetaia le malo tele ona o le tulaga ua i ai totogi amata i Amerika Samoa i le taimi nei, peitai o le latou talitonuga, ua lava lea ma totoe mo i latou, ae o nisi sa matua faaalia lo latou tete’e i le vaega o le tulafono lea ua toe tolopo ai le siitaga o totogi amata seia aulia le 2015.
“O se taimi umi le 3 tausaga lea ua toe tolopo i ai le siitaga o totogi amata i le teritori, ou te iloa e oo atu i le taimi lea ua maualuga le tau o le soifuaga ua i ai, ae ua le gafatia foi e totogi o loo maua e tagata ona faafetaui le taugata o oloa,” o le saunoaga lea a le susuga Vitale Tufuga mai Aua, o se alii kamuta i se tasi o konekarate faufale ma fai auala i le atunuu.
Ae na taua e Aliitasi Fepulea’i, o se tamaitai faatauoloa i se tasi o faleaiga i le taulaga, sa le tatau lava i le faipule i Uosigitone ona ia talosagaina lenei mataupu, ona e atili ai ona pagatia aiga o lo o maualalo le tamaoaiga i Amerika Samoa.
“Ou te le lagolagoina le tulafono taufaaofi lea ua pasia e le konekeresi, ona o lea ua taofia le toe sii o totogi amata mo le tolu tausaga, ae o loo tumau pea ma agai fo’i i luga le tau o le soifuaga, aemaise ai o lea foi ua sii pili a le falema’i, ua taugata foi le eletise ma le suavai, e faapefea la ona gafatia e tagata le tau o le soifuaga pe afai o lea ua taofi le siitaga o totogi ae alu pea i luga le tau o le soifuaga,?” o le finagalo faaalia lea a Fepulea’i.
Ae i le molimau a Fegauia’i ma Alesana Afamasaga, o se ulugalii e galulue i le kamupani tuuapa o le StarKist Samoa, o le a lava le tulaga e oo i ai gaioiga a le malo ma le faipule i Uosgitione, e uiga i le mataupu o totogi amata, ua sili atu ia i laua le tulaga lea ua i ai totogi amata i le taimi nei.
“Ta te musu e soona fai se tala ina ne’i aafia ai la ma galuega ma si o’u to’alua o loo tausi ai lo ma aiga, ae mo a’u lava ia, ua lava ma totoe totogi ua maua i lenei taimi, e sili atu le mea lea ua i ai nai lo le toe sii o se isi .50sene, ae emo ane le ata ua toe vaea atu ai ma galuega,” o le molimau lea a Alesana, lea fo’i na lagolagoina e lona faletua.
E to’afa isi tagata e galulue i le StarKist Samoa na fesiligia e le Samoa News e uiga i le matuapu lava lenei, ma o latou faaalia ai lo latou lagolagoina o le tulafono taufaaofi ua pasia e le konekeresi.
“Ua lelei foi lea, atonu o le a mafai ai ona toe faamautu tamaoaiga ma tupe maua a kamupani eseese i le atunuu, ina ia oo atu i le isi taimi e toe faaopoopo ai le isi .50sene ua gafatia e tupe maua a kamupani ona totogi matou nei o loo faatinoina galuega,” o le saunoaga lea a le isi alii e galue i le StarKist e le’i finagalo e faailoa lona suafa.
O le vaiaso nei na faalauiloa mai ai le pasia e le maota o sui o le pili taufaaofi a le Senate o le konekeresi, lea o loo aofia ai se vaega e faatelegese ai le siitia o totogi amata i Amerika Samoa seia aulia le 2015.
E ui na matua viia ma faafetaia e le alii faipule ia Faleomavaega Eni sui faipule i lo latou pasiaina o lenei tulafono taufaaofi, peitai i se vaega o lana tusi na aumai, o loo ia taua ai le leai o sona fiafia i le pasiaina o le pili, ona o loo tumau pea lona lagolagoina o le tatau lea ona maua e tagata faigaluega i Amerika Samoa totogi talafeagai, e tusa ai o galuega o loo latou faatinoina.
Ua i luma nei o le ofisa o le peresetene o Amerika ia Barack Obama le pili mo sana faaiuga.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


c: text/html

text:
MALO SAMOA LE FAI MEA MAFAI, O OE O LE USO
E leai se isi upu e mafai ai ona tuu faatasi lagona faagaeetia o le taitai o le teritori o Amerika Samoa ma ona tagata, nai lo le ‘FAAFETAI’ e momoli atu i le Ao o le malo o Samoa ma ona tagata, e tusa ai o le tulaga maualuga sa i ai polokalame o le faamanatuina o le 50 tausaga o lona aso fiafia i le vaiaso na tea nei.
“Seki a Samoa sole, makua ‘okay’ lava le moku i le eva alii, e fai o le magagaia o auala, o fale ae kuu aku foi i le polokalame o le fu’a, makua 100% lava mea uma,” o nisi ia o tala na gagana i ai nisi o au malaga a Amerika Samoa na malaga atu i Samoa, ina ua fesiligia e le Samoa News i ni o latou e uiga i le fu’a a Samoa.
O nisi o itu na maofa ai au malaga a Amerika Samoa, o le lelei lea o le tapenaina o polokalame uma o le sisiga fu’a, e fai o le matagofie o savali faaaloalo, mananaia toniga a au savavali, ae oo foi i faafiafiaga e aofia ai le koneseti a le UB40 na matua matagofie lava i le maimoa a le toatele.
“O oo fo’i i faailoga kupe o kauvaga sa fai e makua’i seki lava, e fai o le kekele ae sa lava kapega le komiti i faailoga faapikoa e pei o ipu mo au sa magumalo,” o le tala fiafia lea a le susuga ia Lomitusi Filoiali’i, lea foi sa malaga atu ma lona faletua ma o la alo e toatolu e maimoa i le faamanatuina o le fu’a a Samoa.
FA’AFIAFIAGA:
Sa na o le sioa o le au maimoa fa’apea ai taitai ma valaaulia i Samoa ao fuli au fa’afiafia mai Amerika Samoa nei e fa’atino ana fa’afiafiaga, aua sona sao mo le fa’amanatuina o le 50 tausaga o le fu’a a Samoa i le vaiaso na te’a nei.
E le gata i fa’afiafiaga na vaaia ai le mataina o tapenaga a Amerika Samoa, ae oo lava foi i ana au ta’aalo sa auina atu na matua iloga lava ona fo’i mai ma le mea atoa, ina ua suipi le au kirikiti a Vatia i le siamupini, ae sosola mai le au fusu ma le Ipu a le alii Palemia, o le faailoga o le manumalo.
O le ulua’i faafiafiaga a Amerika Samoa lea na tapena i ai le au siva mai Vailoa-tai, na matua laulogo ai le malae i Tiafau i le tali e ma le pisapisao o tagata, ona o le malie ma le agaeseese o tifiga a faafafine sa o latou faatinoina siva eseese e aofia ai ma le siva tau a le Manu Samoa.
O le tautua a le TV3 lea na vaavaalua ma le KVZKTV na mafai ai ona silafia e le atunuu gaioiga eseese o lea faafiafiaga, e oo lava i gaioiga a le aumaimoa ma a latou tala na tau valaau ane ai i le au faafiafia a Vailoa-tai na mafai uma ona maimoa i ai Tutuila ma Manu’a, i lagona fiafia ma le faagaeetia o le faitau selau ma selau o tagata sa latou molimauina faafiafiaga a Samoa.
O le isi faafiafiaga na mataina i le maimoa a Samoa o le siva faaleaganuu a Aasu aemaise ai o le pese faaleaganuu a Alataua.
O nisi o upu sa faaaogaina e Alataua i lana pese faaleaganuu na atili ai ona malie le pese i le faalogologo, aemaise ai lava nisi o viiviiga i le va o taitai o malo e lua, le susuga ia Tuilaepa Sailele Malielegoi ma le afioga i le kovana sili ia Togiola Tulafono.
O nisi o fatuga e aofia ai viiviiga o laufanua, tulaga ua i ai atina’e i totonu o Samoa, aemaise ai o faamanuiaga o loo tafe mai i Asia, lea ua mafai ai ona oaoa Samoa i nisi o faamanuiaga e pei o atina’e i fale ma alatetele, aemaise ai pisinisi ma oloa o loo auina atu i fafo
O le agaga faafetai a le malo o Samoa mo Amerika Samoa, na faaleo lea e le afioga i le alii Minisita ia Tolofuavalelei Leiataua Falemoe, o ia foi lea o le Sui Taitaifono a le Komiti o le Fu’a i lana saunoaga e faaiu ai polokalame o le sisiga fu’a, ma tuuina ifo ai loa i lalo le tagavai a le malo o Samoa i le aso Lua na te’a nei (taimi Samoa), ae o le aso Gafua lena i Amerika Samoa nei.
Na oo lava foi i luga o upega o fesootaiga a le malo o Samoa (www.samoa.travel) na faasalalau ai foi e le malo o Samoa lana faafetai mo Amerika Samoa. e pei ona i ai fuaitau e faapenei, “Faafetai Amerika Samoa mo lou sao, o lou auai mai i le faamanatuina o le 50 tausaga o lo’u malo tuto’atasi, o se lagona e le mafai ona toe faagaloina.”
O le faaauau ai pea o le va fetaaloloa’i o Samoanalua i soo se aso faamanatu o le isi malo i le isi malo, ua atili faamaonia ai le upu o loo pepese ai soo se Samoa i soo se tulimanu o le lalolagi, “O Samoa o le uso e tasi.”
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.

robotstxt: allowed

filter: keep


text:
Ou te fia fautuaina atu ni faalagiga se fa … e mafai foi ona fesoasoani tatou te iloa ai o tatou matafaioi faapitoa i le fuafuaga paia a le Atua ma o tatou gafatia i le avea ai ma e umia le perisitua.
O’u uso pele ma uo peleina, ua tumu lo’u loto i le agaga faafetai ma le olioli e faatasi ma outou. E to lo’u pulou ia te outou o tamā ma tama matutua o e ua aumaia o outou atalii ma alo tama a a outou fanau. Ou te faamalō atu ia te outou alii talavou o e ua filifili e i ai iinei i lenei aso. O le nofoaga lenei e tatau ona outou i ai. Ou te faamoemoe e mafai ona outou lagonaina le usoga lea e fusia ai i tatou, ma ou te tatalo o iinei, faatasi ai ma o outou uso, o le a outou maua ai le auai, lagolago, ma faauoga.
O i tatou o alii, o nisi taimi tatou te faailoa ai i tatou i ni faalagiga. O le toatele o i tatou ua i ai ni faalagiga se tele, ma o ia faalagiga taitasi e ta’u mai ai se mea taua e uiga i o tatou faasinomaga. Mo se faataitaiga, o nisi o faalagiga e faamatala ai o tatou tiute i totonu o aiga o se atalii, uso, tane, ma se tama. O isi faalagiga e faamatala ai a tatou galuega i le lalolagi, e pei o se fomai, fitafita, po o e tufuga. Ae o nisi e faamatala ai o tatou valaauga i totonu o le Ekalesia.
O le asō ou te fia fautuaina atu ai ni faalagiga se fa ou te talitonu e talafeauga i e uma o loo umia le perisitua i le lalolagi atoa—o faalagiga e mafai foi ona fesoasoani tatou te iloa ai o tatou matafaioi faapitoa i le fuafuaga paia a le Atua ma o tatou gafatia i le avea ai ma e umia le perisitua i Le Ekalesia a Iesu Keriso o le Au Paia o Aso e Gata Ai.
Atalii o le Tama Faalelagi
O le faalagiga e tasi e faamatala ai i tatou uma lava i le auala aupito sili ona taua o le alo o le Tama Faalelagi. E tusa lava po o le a se isi mea e avea ai i tatou po o a foi mea [tatou] te faia i le olaga, e le tatau ona galo ia i tatou o i tatou o fanau agaga moni o le Atua. Sa avea i tatou ma Ana fanau ae tatou te le’i o mai i lenei lalolagi, ma o le a avea pea i tatou ma Ana fanau e faavavau. O lenei upumoni autu e tatau ona suia ai le ituaiga vaai o loo tatou vāai ai ia i tatou lava, o tatou uso ma tuafafine, ma le olaga lava ia.
O le mea e faanoanoa ai, e leai se tasi o i tatou ua atoatoa le ola ai i mea uma o loo faaalia i lenei faalagiga, “aua ua agasala tagata uma lava, ma ua le oo i le viiga mai le Atua.”1
E tau faalotovaivai i nisi o taimi le iloa o le uiga o le avea ma se atalii o le Atua ae peitai e le o ausia o tatou gafatia. E fiafia le tiapolo e faaaoga lelei nei lagona. E sili atu ia Satani lou faamatalaina o oe lava e ala i au agasala nai lo o lou gafatia faalelagi. Uso e aua ne’i faalogo ia te ia.
Ua tatou vaai uma i se tamaitiiti laitiiti o aoao e savali. O si tamai laa lava ma tautevateva. E pau. Pe tatou te otegiaina ea se taumafaiga faapena? E leai. O ai se tamā e faasalaina se tamaitiiti laitiiti ona o le pau? Tatou te faamalosiau, tatou te patipatia, ma tatou te viia, aua o tamai laa uma, e avea atili ai le tamaitiiti e pei o ona matua.
O lenei, uso e, e faatusa atu i le atoatoa o le Atua, o i tatou o tagata faaletino ua le ese lava i tatou ma tamaiti laiti e tautevateva. Ae e fingalo lo tatou Tama Faalelagi agaalofa ia tatou avea atili e faapei o Ia, ma, uso pele e, e tatau foi ona avea lena ma a tatou sini. E silafia e le Atua tatou te oo atu iina e le i se taimi vave ae e ala i ni laa taitasi i le taimi.
Ou te le talitonu i se Atua e na te faatulagaina ni tulafono ma ni poloaiga ona faatalitali lea mo i tatou ia toilalo ina ia mafai ona Ia faasalaina i tatou. Ou te talitonu i se Tama Faalelagi e agalelei ma agaalofa ma o lē e olioli i a tatou taumafaiga uma ia tutu maualuga ma savavali agai atu ia te Ia. E tusa lava foi pe tatou te tevateva, na te fautuaina i tatou e aua le faavaivai—aua le fiu pe sosola ese mai o tatou tiutetauve atofaina o le galuega—ae ia lototetele, maua o tatou faatuatua, ma taumafai pea.
O le tatou Tama oi le Lagi e taitaia Ana fanau ma e masani ona [Ia] auina mai ni fesoasoani le vaaia faalelagi ia i latou o e e mananao e mulimuli i le Faaola.
Soo o Iesu Keriso
O lena tulaga ua taitai mai ai i tatou i le isi faalagiga ua tatou laugatasia uma ai: o i latou uma o e taumafai ma le punouai e mulimuli i le Keriso e ta’ua o Ona soo. E ui ua tatou iloa e leai se tasi o i tatou e atoatoa, tatou te le faaaogaina lena mea moni e fai ma se alofaga e tuuitiitia ai o tatou faamoemoega, e le faaaoga ai o tatou avanoa, e faatuai ai le aso o lo tatou salamo, pe mumusu ai e atiina ae lelei atu, atoatoa sili atu, pe mama atili atu, o ni soo o lo tatou Matai ma le Tupu.
Ia manatua o Le Ekalesia a Iesu Keriso o le Au Paia o Aso e Gata Ai ua faatuina e le mo alii ma tamaitai o e e atoatoa pe le afaina i faaosoosoga o le olaga nei, ae ua faatuina mo tagata tonu lava e pei o oe ma a’u. Ma ua fausia i luga o le papa o lo tatou Togiola, o le Alii o Iesu Keriso,2 e ala mai i Lana Togiola e mafai ai ona faamamaina ma avea ai ma “nuu faatasi … o le aiga foi o le Atua.”3
A aunoa ma le Togiola a Iesu Keriso, o le a avea le olaga ma se auala e gata e aunoa ma se faamoemoega po o se lumanai. O le i ai o le Togiola, e avea le olaga ma se faigamalaga faamamaluina ma musuia o le tuputupu ae ma le atinaega lea e tau atu i le ola e faavavau i le afioaga o lo tatou Tama Faalelagi.
Ae e ui o le Togiola ua fuafuaina e fesoasoani ia i tatou uma ia avea atili e faapei o Keriso, e le’i fuafuaina ia tatou tutusa uma. O nisi taimi tatou te aveseseina ai uiga faaalia ma le agasala. E mafai foi ona tatou faia le mea sese o le mafaufau e faapea, ona o le ese o se tasi mai ia i tatou, o lona uiga latou te le o faia mea e fiafia ai le Atua. O lenei ituaiga manatu e taitai atu ai nisi e talitonu e faapea, e manao le Ekalesia ia faia tagata uma [o le Ekalesia] ia tutusa—ia tatau ona foliga, lagona, mafaufau, ma amio tagata uma ia pei o isi tagata uma. O lenei mea o le a feteenai ma le poto o le Atua, o lē na foafoaina tagata uma ia ese mai lona uso, atalii uma ia ese mai lona tamā. E oo lava foi i masaga e tutusa lelei foliga, e le tutusa o latou uiga faaalia ma faasinomaga faaleagaga.
E feteenai foi ma le manulauti ma le faamoemoega o le Ekalesia a Iesu Keriso, lea e faailoaina ma puipuia le aia tatau faitalia—ma ona taunuuga taua uma lava—o fanau uma ma taitoatasi a le Atua. I le avea ai ma soo o Iesu Keriso, ua tatou autasi ai i la tatou molimau o le talalelei toefuataiina ma la tatou tautinoga e tausi poloaiga a le Atua. Ae eseese mea tatou te fiafia i ai i a tatou aganuu, agafesootai, ma faaleupufai.
E manuia le Ekalesia pe a tatou faaaogaina lenei eseesega e faamalosiau ai e le tasi le isi ia atinae ma faaaoga o tatou taleni e siitia ma faamalosia ai o tatou uso a soo.
Uso e, o le avea ma soo o se faigamalaga i le olaga atoa e mulimuli i le Faaola. I le tatou auala faafaatusa mai Peteleema i Kolokota, o le a tele ni avanoa tatou te maua e lafoai ai le tatou faigamalaga. E i ai taimi e foliga ai e tele atu mea e manaomia i le ala nai lo o mea sa tatou mananao i ai. Ae i le avea ai o ni alii o le perisitua, e tatau ona tatou maua le lototele e mulimuli ai i lo tatou Faaola, e tusa lava pe e foliga mai ua mamafa tele le tauaveina o lo tatou satauro.
Faatasi ai ma laa uma tatou te uia e mulimuli ai i le Alo o le Atua, e mafai ona faamanatu mai ia i tatou, tatou te le’i oo i le atoatoa. Ae ia avea i tatou ma ni soo tutumau ma finafinau pea. Ia aua nei o tatou fiu. Ia tatou faamaoni i a tatou feagaiga. Ia aua lava ne’i sipa la tatou vaai i lo tatou Fautua ma le Faaola a o tatou savavali agai atu ia te Ia, i ni laa e le atoatoa.
Faamalolo o Agaga
Uso e, afai tatou te mulimuli moni i le tatou Alii o Iesu Keriso, e tatau ona tatou taliaina le faalagiga lona tolu: o le faamalolo o agaga. O i tatou o e ua faauuina i le perisitua a le Atua ua tofia e faaaoga “le faatufugaga a le faamalolo.”4
O le tatou galuega o le fausia, toefaaleleia, faamalosia, ma siitia, ma faaatoatoa. O le tatou tofiga o le mulimuli i le faataitaiga a le Faaola ma aapa atu ia i latou o e ua mafatia. Tatou te “faanoanoa faatasi ma e e faanoanoa … ma faamafanafana atu ia te i latou o e e manaomia le faamafanafanaga.”5 Tatou te fusifusia manua o e mafatia. Tatou te “fesoasoani i e vaivai, sii i luga lima ua tautau i lalo, ma faamalosi tulivae ua vaivai.”6
I le avea ai ma faiaoga o aiga, o i tatou o le au faamalolo. I le avea ai ma taitai perisitua, o i tatou o le au faamalolo. I le avea ai o ni tamā, atalii, uso, ma ni tane, e tatau ona avea i tatou ma ni au faamalolo tautino ma tuuto. Tatou te tauaveina i le tasi lima se fagu suauu ua faapaiaina mo le faamanuiaina o e mamai; i le isi lima tatou te tauaveina ai se pāpā falaoa e fafaga ai e ua fiaaai; ae o totonu o o tatou loto tatou te tauave ai le afioga malie a le Atua, “e faamalolo ai le agaga ua manualia.”7
O le tatou tiutetauave autu muamua lenei i le avea ai ma e e umia le perisitua—ma e faatatau uma i e umia le Perisitua Arona ma le Perisitua Mekisateko. O le talalelei toefuataiina a Iesu Keriso e faamanuia ai olaga ae le na o le taimi tatou te talitonu i ai—ae e sili atu pe a tatou ola ai. O le faaaogaina o mataupu faavae o le talalelei e siitia ai tagata taitoatasi ae faamalosia ai aiga. O lo tatou avanoa ma le tiutetauave e le na o le tautatala i aoaoga sa’o ae ia savavali ai foi i mea sa’o.
O le Faaola o le fai vavega. O Ia o le Faamalolo sili. O Ia o lo tatou faataitaiga, lo tatou malamalama, e oo lava i taimi faigata, ma Na te faaalia mai le ala sa’o ia i tatou.
Ia tatou mulimuli ia te Ia. Ia fai o tatou tiute ma avea ma au faamalolo e ala i le auauna atu i le Atua ma o tatou uso a tagata.
Suli o le Ola e Faavavau
O le faalagiga lona fa ua tatou laugatasia uma ai e toe faafoi atu ai i tatou i le faalagiga muamua i le tatou lisi. I le avea ai o ni atalii o lo tatou Tama Faalelagi, o i tatou o suli i mea uma o loo ia te Ia.
“O loo molimau mai lea lava Agaga i o tatou agaga, o fanau i tatou a le Atua:
“Afai foi o fanau i tatou, o suli foi; o suli lava o le Atua, o suli faatasi ma Keriso; pe afai tatou te tiga faatasi ma ia, ina ia faamanuiaina foi i tatou faatasi ma ia.”8
Mafaufau i lenei mea, o’u uso e peleina. Ua tatou suli faatasi ma Keriso!
Ia, e fetaui ea le faapea e toatele naua i tatou e faaaluina le tele naua o o tatou taimi taua, manatu, tamaoaiga, ma malosi i le tulitulimatagauina o viiga po o oa faalelalolagi pe ina ia faafiafiaina i masini faaeletonika aupito fou ma mananaia?
Ua fofola mai e le Alii i o tatou luma le folafolaga paia e faapea “ai se tasi e faamaoni i le mauaina o ia perisitua e lua, … faalauteleina o latou valaauga, … [o le a] talia a’u, ua fetalai mai ai le Alii; … ma o ia o le e talia a’u ua ia talia lo’u Tama; … o lea, o mea uma ua i ai i lo’u Tama o le a tuu atu ia te ia.”9
E le oo le malosi o lo’u vaai faalemafaufau i mea uma e aafia i lenei folafolaga. Ae ua ou iloa e mataina, e paia, e faavavau, ma e aoga ai a tatou taumafaiga uma i le olaga.
O le iloaina o lenei mea, e mafai la faapefea ona tatou le auai ma le naunautai ma le olioli i le tautuaina o le Alii ma o tatou uso a tagata ma ola e tusa ai ma o tatou tiutetauave i le perisitua a le Atua?
O le galuega aupito mamalu lenei o le a luiina ai o tatou sane uma ma faloina ai o tatou tomai uma. Pe tatou te fia vaai i le matala o lagi ma molimauina uunaiga a le Agaga Paia e faaali mai ia i tatou le ala? Ia fetagofi laia i a tatou suotosina ma saga’i ane i lenei galuega maoae—o se faapogai e sili atu ona maoae nai lo o i tatou lava!
O le auauna atu i le Atua ma o tatou uso a tagata o le a luiina ai i tatou ma liua ai i tatou i se mea e sili atu nai lo o se mea tatou te manatu e mafai ai.
Atonu e te ono manatu e faapea e le o manaomia oe, e faapea e le o amanaiaina pe moomia oe, e faapea o oe o se tagatanoa.
Ou te faamalie atu lava pe afai e i ai se perisitua o i ai ni lagona faapenei. E mautinoa lava e le o le amanaiaina pe e le o le manaomia oe e lou Tama Faalelagi. E alofa o Ia ia i tatou. Ma ou te ta’u atu ma le mautinoa e manaomia oe e lau Ekalesia.
E te le iloa “ua filifilia e le Atua mea valea a le lalolagi ina ia [faamaina] e popoto; ma mea vaivai a le lalolagi ua filifilia ia e le Atua e [faamaina ai] mea malolosi”?10
Atonu e mo’i tatou te vaivai. Atonu tatou te le popoto pe malolosi. Ae a galue le Alii e ala mai ia i tatou, e leai se tasi ma e leai se mea e mafai ona faasagatau mai ia i tatou.11
O le pogai lena e manaomia ai oe. O loo i ai la ou lava saofaga taua e fai, ma e mafai e le Atua ona faalauteleina lena saofaga i se auala malosi. O lou gafatia e saofaga e le faalagolago lea i lou valaauga i totonu o le Ekalesia. E le uma ou avanoa mo auaunaga. Afai o loo e tutu i autafa, ou te uunaia oe e te oso i totonu o le taaloga.
Aua le faatalitali mo se valaauga faapitoa ona faatoa e auai atoatoa lea i le fausiaina o le malo o le Atua. I le avea ai ma se e umia le perisitua, o lena ua valaauina oe i le galuega. Suesue i afioga a le Atua i aso uma, tatalo i le Tama Faalelagi i aso uma, ia faaaoga mataupu faavae o le talalelei toefuataiina, avatu le faafetai i le Atua, ma ole atu mo Lana taitaiga. Ona e ola lea i mea ua e aoaoina, muamua i totonu o lou aiga ae faapena foi i tulaga uma o lou olaga.
I le fatuga a le Fatupese sili, ua i ai lava la oe vaega faapitoa e fai—a oe nota e lagi. O lou le mafai ona lagiina, e mautinoa lava e faaauau pea le aufaipese. Ae afai e te tulai ma pese atu i le tali ma faataga le mana o le Atua e galue e ala atu ia te oe, o le a e vaaia ai le matala “o pupuni o le lagi”, ma o le a Ia “sasaa atu le manuia mo outou ina seia silisili ona tele.”12 Ia tulai atu i lou gafatia moni o se atalii o le Atua, ma e mafai ona avea oe ma malosiaga mo le lelei i lou auaiga, lou aiga, lou alalafaga, lou atunuu, ma ioe i le lalolagi.
Ma i le faagasologa, a o “faamaumau [lou] ola” i le auauna atu i isi,13 o le a e tuputupu ae ma atinae seia oo ina e ausia “le oo i le fua o le ua matua e tatau ma le tumu o Keriso.”14 Ma o le a faapea ona e saunia e maua, faatasi ma Keriso, mea uma o loo i le Tama.
E Taua Oe i le Atua
O’u uso pele ma uo peleina, e taua outou. E alofaina outou. E manaomia outou. E moni le galuega lenei. O le perisitua ua faamanuiaina outou e tauave e a le Atua moni lava lea.
Ou te tatalo a o outou mafaufau loloto i le tele o faalagiga o se tagata agavaa ua umia le perisitua, o le a outou maua se savili faalelagi i ou tua, e siia’e oe i luga agai atu i le tofi maoae ua faapolopoloina e lou Tama Faalelagi mo oe. Ou te tuuina atu ai lenei faamanuiaga ma la’u molimau i le suafa paia o Iesu Keriso, amene.
Show References
-
1. Roma 3:23.
-
2. Tagai Helamana 5:12.
-
3. Efeso 2:19.
-
4. “Faaola e ia Ou Alofa,” Viiga, nu. 150.
-
5. Mosaea 18:9.
-
-
7. Iakopo 2:8.
-
8. Roma 8:16–17.
-
-
10. 1 Korinito 1:27.
-
11. Tagai Roma 8:31.
-
12. Malaki 3:10.
-
13. Mataio 16:25.
-
14. Efeso 4:13.


text:
Vaega 107
1–6, E lua ni perisitua ua i ai: o le Mekisateko ma le Arona; 7–12, O i latou o e e umia le Perisitua Mekisateko ua i ai le mana e galulue ai i tofi uma i le Ekalesia; 13–17, O le au epikopo e pulefaamalumalu i luga o le Perisitua Arona, lea e galue i sauniga o fafo; 18–20, O le Perisitua Mekisateko e umia ki o faamanuiaga uma faaleagaga; o le Perisitua Arona e umia ki o le auaunaga a agelu; 21–38, O le Au Peresitene Sili, le Toasefululua, ma le Toafitugafulu o korama pulefaamalumalu ia, o e o a latou faaiuga e tatau ona faia i le lotogatasi ma le amiotonu; 39–52, Ua faatu mai le faatulagaga faapeteriaka mai ia Atamu ia Noa; 53–57, Sa potopoto le Au Paia anamua i Atamu-onai-Amani, ma sa afio ifo le Alii ia te i latou; 58–67, O le Toasefululua e faatulagaina e e mautofi o le Ekalesia i le faatulagaga tatau; 68–76, E auauna atu epikopo o ni faamasino lautele i Isaraelu; 77–84, O le Au Peresitene Sili ma le Toasefululua o le pa faamasino aupito maualuga i le Ekalesia; 85–100, O peresitene o le perisitua e pulea a latou lava korama faapitoa.
1 Ua i Ai, i le ekalesia, ni perisitua e lua, ua igoa, o le aMekisateko ma le eArona, e aofia ai le Perisitua faa-Levi.
2 O le pogai ua taʼua ai le muamua o le Perisitua Mekisateko ona o aMekisateko sa avea o se faitaulaga sili taʼutaʼua.
3 Ao lei oo mai i ona aso sa taʼua o le Perisitua Paia, e tusa ma le aFaatulagaga a le Alo o le Atua.
4 Ae ona o le faaaloalo po o le aava i le suafa o Lē Silisili, e aloese ai mai le taʼu soo o lona suafa, o lea na faaigoa ai e i latou, o le ekalesia, i aso anamua, lena perisitua ia Mekisateko, po o le Perisitua Mekisateko.
5 O isi pule uma po o tofi i le ekalesia o ni afaaopoopoga i lenei perisitua.
6 Ae ua i ai ni vaega se lua po o ni ao tetele—o le tasi o le Perisitua Mekisateko, ma le isi o le Perisitua Arona po o le aPerisitua faa-Levi.
7 O le tofi o se atoeaina e i lalo o le perisitua o Mekisateko.
8 O le Perisitua Mekisateko e umia le aiā o le pulefaamalumalu, ma ua i ai le mana ma le apule i luga o tofi uma i le ekalesia i tupulaga uma o le lalolagi, e taitai ai i mea faaleagaga.
9 O le aAu Peresitene o le Perisitua Maualuga, e tusa ma le faatulagaga a Mekisateko, ua i ai le aiā e galue ai i tofi uma i le ekalesia.
10 O afaitaulaga sili e tusa ma le faatulagaga o le Perisitua Mekisateko ua i ai se eaiā e galulue ai i o latou lava tulaga, i lalo o le taitaiga a le au peresitene, i le taulimaina o mea faaleagaga, ma i le tofi foi o se toeaina, ositaulaga (o le faatulagaga faa-Levi), aoao, tiakono, ma tagata o le ekalesia.
11 O se toeaina ua i ai le aiā e galue ai i lona tulaga pe a lē o i ai le faitaulaga sili.
12 O le faitaulaga sili ma le toeaina ia taitai i mea faaleagaga, e tusa ma feagaiga ma poloaiga o le ekalesia; ma ua i ai ia i laua se aiā e galulue ai i ia tofi uma o le ekalesia pe a lē o i ai ni isi pule maualuluga atu.
13 O le perisitua lona lua ua taʼua o le aPerisitua o Arona, ona sa faaee lenei perisitua i luga o eArona ma lana fanau, i o latou tupulaga uma.
14 O le pogai ua taʼua ai lenei perisitua o le perisitua maualalo ona o lenei perisitua o se afaaopoopoga i le perisitua maualuga, po o le Perisitua Mekisateko, ma ua i ai le mana e taulimaina ai sauniga o fafo.
15 O le aau epikopo o le au peresitene o lenei perisitua, ma e umia ki po o le pule o lea lava perisitua.
16 E leai se alii ua i ai se aiā faaletulafono i lenei tofi, e umia ai ki o lenei perisitua, vagana ai o ia o se e tupuga amoni mai ia Arona.
17 Ae ona ua i ai i se faitaulaga sili o le Perisitua Mekisateko le pule e galue ai i tofi maualalo uma, e mafai ona galue o ia i le tofi o le epikopo pe a lē mafai ona maua se e tupuga moni mai ia Arona, pe a faapea e valaaulia ma vaetofia ma afaauu o ia i lenei mana e ala i aao o le eAu Peresitene o le Perisitua Mekisateko.
18 O le mana ma le pule o le perisitua maualuga, po o le Perisitua Mekisateko, o le umia lea o aki o faamanuiaga uma faaleagaga o le ekalesia—
19 O le mauaina o le avanoa e maua ai amealilo o le malo o le lagi, e tatala mai ai le lagi ia te i latou, e mafuta ai ma le efaapotopotoga aoao ma le ekalesia a le Ulumatua, ma olioli i le mafutaga ma le afio ai o le Atua le Tamā, ma Iesu le ipuluvaga o le feagaiga fou.
20 O le mana ma le pule o le perisitua maualalo, po o le Perisitua Arona, o le umia lea o aki o le auaunaga a agelu, ma fai esauniga o fafo, le mataʼitusi lea o le talalelei, o le ipapatisoga lea o le salamo mo le ofaamagaloina o agasala, e tusa ai ma feagaiga ma poloaiga.
21 Ona e tatau ai, e i ai peresitene, po o mautofi pulefaamalumalu, e afua mai pe tofia mai i totonu o i latou o e ua faauuina i tofi eseese i nei perisitua e lua.
22 Mai i le aPerisitua Mekisateko, e toatolu eFaitaulaga Sili Pulefaamalumalu, e filifili e le tino potopoto, e tofia ma faauu i lena tofi, ma e ilagolagoina e le talitonuga, faatuatua, ma tatalo a le ekalesia, e faia ai se korama o le Au Peresitene o le Ekalesia.
23 O afautua femalagaai e toasefululua ua valaaulia e avea ma eAposetolo e Toasefululua, po o molimau faapitoa o le suafa o Keriso i le lalolagi atoa—ua faapea ona ese ai mai i isi mautofi i le ekalesia i tiute o lo latou valaauga.
24 Ma ua avea i latou o se korama, e tutusa i le pule ma le mana ma peresitene e toatolu na taʼua muamua.
25 O le aToafitugafulu ua valaaulia foi e talai atu le talalelei, ma avea ma molimau faapitoa i Nuuese ma i le lalolagi atoa—ua faapea ona ese ai mai isi mautofi i le ekalesia i tiute o lo latou valaauga.
26 Ma ua avea i latou o se korama, e tutusa i le pule ma lena molimau faapitoa e Toasefululua po o Aposetolo na faatoa mavae atu nei lava ona taʼua.
27 Ma o faaiuga uma e faia e soo se tasi o nei korama e ao lava ina faia i le leo autasi o ia lava korama; o lona uiga, e ao i uso taitoatasi o korama taitasi ona ioe i faaiuga a le korama, ina ia faia a latou faaiuga i le mana po o le pule e tasi ia tasi ma le tasi—
28 E mafai ona avea le vaega toatele ma korama pe a i ai ni tulaga e lē mafai ai ona faia ese ai—
29 Vagana ai o le tulaga lea, e lē aiā a latou faaiuga i faamanuiaga tutusa sa i ai i faaiuga a se korama a peresitene e toatolu anamua, o e na faauuina e tusa ma le faatulagaga a Mekisateko, ma o ni alii amiotonu ma paia.
30 O faaiuga a ia korama, po o se tasi o ia korama, ia faia i le aamiotonu atoa, i le paia, ma le maualalo o le loto, agamalu ma le tali-tiga, ma i le faatuatua, ma le eamiomama, ma le poto, faautauta, onosai, amioatua, agalelei faaleuso ma le alofa mama;
31 Auā o le folafolaga e faapea, afai e faateleina ia mea ia te i latou o le a lē aunoa i latou ona afua tele mai i le malamalama o le Alii.
32 Ma i le tulaga e faia ai se faaiuga a nei korama i le amioletonu, e mafai ona aumai lena faaiuga i luma o se faapotopotoga aoao a korama eseese, lea ua faia ma pule faaleagaga o le ekalesia; a lē o lea e leai se apili e mafai ona faia mai la latou faaiuga.
33 O le Toasefululua o se Aufono Maualuga Femalagaai Pulefaamalumalu, e galulue i le suafa o le Alii, i lalo o le taitaiga a le Au Peresitene o le Ekalesia, e tusa ai ma le faatulagaga a le lagi; e ati aʼe le ekalesia, ma pulea mataupu uma o lea lava ekalesia i atunuu uma, muamua i aNuuese ma lona lua i tagata Iutaia.
34 O le Toafitugafulu e galulue i le suafa o le Alii, i lalo o le taitaiga a le aToasefululua po o le aufono maualuga femalagaai, i le atiina aʼe o le ekalesia ma le pulea o mataupu uma o lea lava ekalesia i atunuu uma, muamua i Nuuese ona oo atu ai lea i tagata Iutaia—
35 Aua ua auina atu le Toasefululua, ua umia ki, e tatala le faitotoa e ala i le folafola atu o le talalelei a Iesu Keriso, ma e muamua i Nuuese ma ona oo atu ai lea i tagata Iutaia.
36 O aʼaufono maualuga nofomau, i siteki o Siona, ua avea o se korama e tutusa i le pule i mataupu o le ekalesia, ma le korama a le au peresitene, pe ma le aufono maualuga femalagaai, ia latou faaiuga uma.
37 O le aufono maualuga i Siona ua avea o se korama e tutusa i le pule i mataupu o le ekalesia, ia latou faaiuga uma, ma aufono a le Toasefululua i siteki o Siona.
38 O le tiute o le aufono maualuga femalagaai o le valaau atu i le aToafitugafulu, pe a latou manaomia se fesoasoani, e faatutumu valaauga eseese mo le talaiga ma le taulimaina o le talalelei, nai lo soo ni isi lava.
39 O le tiute o le Toasefululua, i paranesi tetele uma o le ekalesia, le faauu o afaifeau evagelia, e pei ona o le a faasino mai ia te i latou i faaaliga—
40 O le faatulagaga o lenei perisitua sa faamauina e tuulima faasolo mai i lalo mai le tamā i le atalii, ma ua tatau tonu i fanau moni o le fanau filifilia, o e na faia i ai folafolaga.
41 O lenei faatulagaga sa faatuina i aso o aAtamu, ma sa faasolo mai i lalo e ala mai i le egafa i le ala lenei:
42 Mai ia Atamu ia aSetu, o lē na faauu e Atamu i le ono-sefulu-iva o tausaga, ma sa faamanuia e ia i le tolu tausaga i luma mai o lona (Atamu) maliu, ma maua le folafolaga a le Atua e ala mai i lona tamā, e faapea o le a avea ana fanau ma e filifilia o le Alii, ma o le a faasaoina i latou e oo i le iuga o le lalolagi;
43 Aua o ia (Setu) o se tagata sa aatoatoa, ma o ona efoliga o foliga tonu lava o lona tamā, sa tele ina foliga mai ai o ia e pei o lona tamā i mea uma, ma nao ona tausaga na mafai ona iloa ese ai o ia mai ia te ia.
44 Sa faauu Enosa i le selau tolu-sefulu ma le fa tausaga ma le fa masina, e le lima o Atamu.
45 Sa oo ifo le Atua ia Kainano i le vao i le fasefulu o ona tausaga; ma sa fetaiaʼi o ia ma Atamu i le malaga atu i le nofoaga o Setolameka. O ia na valusefulu-fitu tausaga o le matua i le taimi na maua ai e ia lona faauuga.
46 O Maalaelu na fa selau ivasefulu-ono tausaga ma le fitu aso le matua i le taimi na faauu ai o ia e le lima o Atamu, o lē na faamanuiaina foi o ia.
47 O Iareto na lua selau tausaga le matua i le taimi na faauu ai o ia i lalo o le lima o Atamu, o lē na faamanuiaina foi o ia.
48 O aEnoka na luasefulu-lima tausaga le matua i le taimi na faauu ai o ia i lalo o le lima o Atamu; ma na onosefulu-lima o ia ae faamanuia o ia e Atamu.
49 Ma sa vaai o ia i le Alii, ma sa savali o ia faatasi ma ia, ma sa i ai i luma o ona fofoga e lē aunoa; ma sa asavali o ia faatasi ma le Atua i le tolu selau ma le onosefulu-lima tausaga, na maua ai e ia le fa selau tolusefulu tausaga le matua i le taimi na eliua ai o ia.
50 O aMetusela na selau tausaga le matua i le taimi na faauu ai o ia i lalo o le lima o Atamu.
51 O Lameko na tolusefulu-lua tausaga le matua i le taimi na faauu ai o ia i lalo o le lima o Setu.
52 O aNoa na sefulu tausaga le matua i le taimi na faauu ai o ia i lalo o le lima o Metusela.
53 E tolu tausaga ae lei maliu Atamu, na valaaulia ai e ia Setu, Enosa, Kainano, Maalaelu, Iareto, Enoka, ma Metusela, o e sa afaitaulaga sili uma, faatasi ma e na totoe o ana fanau o e na amiotonu, i le vanu o eAtamu-onai-Amani, ma o iina na faaee atu ai e ia ia te i latou lana faamanuiaga mulimuli.
54 Ma sa afio mai le Alii ia te i latou, ma sa latou tutulai i luga ma faamanuia atu ia aAtamu, ma taʼua o ia o eMekaeli, le aloalii, le agelu sili.
55 Ma sa tuu mai e le Alii le faamafanafanaga ia Atamu, ma fetalai mai ia te ia: Ua Ou faatuina oe ia avea ma ulu; o le a tutupu mai ia te oe atunuu e tele, ma o le a avea oe o se aaloalii i luga o i latou e faavavau.
56 Ma sa tulai i luga Atamu i le lotolotoi o le faapotopotoga; ma, e ui ina sa faanoʼunoʼu o ia i le matua, ua tumu o ia i le Agaga Paia, ma avaloia soo se mea o le a oo mai i ana fanau e oo lava i le tupulaga mulimuli.
57 O nei mea uma sa tusia i le tusi a Enoka, ma o le a molimauina i le taimi tatau ai.
58 O le tiute foi o le aToasefululua, le efaauuina ma faatulagaina tatau o isi mautofi uma o le ekalesia, e tusa ma le faaaliga ua fai mai:
59 I le ekalesia a Keriso o i le laueleele o Siona, e faaopoopo i atulafono a le ekalesia e faatatau i pisinisi a le ekalesia—
60 E moni, Ou te fai atu ia te outou, ua fetalai mai ai le Alii o Au, e tatau ona i ai ni toeaina apulefaamalumalu e pulefaamalumalu i luga o i latou o e o le tofi o le toeaina;
61 Ma ni aositaulaga foi e pulefaamalumalu i luga o i latou o e o le tofi o le ositaulaga;
62 Ma ni aoao foi e apulefaamalumalu i luga o i latou o e o le tofi o le aoao, i le ala lava faapea, ma tiakono foi—
63 O le mea lea, mai le tiakono i le aoao, ma mai le aoao i le ositaulaga, ma mai ositaulaga i le toeaina, e pei ona tofia ai i latou taitoatasi, e tusa ma feagaiga ma poloaiga o le ekalesia.
64 Ona oo mai ai lea o le Perisitua Maualuga, le silisili lea o perisitua uma.
65 O le mea lea, e tatau ona i ai se tasi o le Perisitua Maualuga e tofia e pulefaamalumalu i luga o le perisitua, ma ia taʼua o ia o le Peresitene o le Perisitua Maualuga o le Ekalesia;
66 Po o, i ni isi upu, o le aFaitaulaga Sili Pulefaamalumalu i luga o le Perisitua Maualuga o le Ekalesia.
67 E mai lea lava e sau ai le faia o sauniga ma faamanuiaga i luga o le ekalesia, e ala i le afaaee o lima.
68 O le mea lea, o le tofi o le epikopo e lē tutusa i ai; ona o le tofi o le aepikopo e i ai lea i le faia o mea uma faaletino;
69 E ui i lea o se epikopo e ao ina filifilia mai le aPerisitua Maualuga, vagana ai o ia o se e tupuga emoni mai ia Arona;
70 Aua vagana ai o ia o se e tupuga moni mai ia Arona e lē mafai ona umia e ia ki o lena perisitua.
71 E ui i lea, o se faitaulaga sili, o lona uiga, e tusa ma le faatulagaga a Mekisateko, e mafai ona vaetofia i le faia o mea faaletino, ma maua se malamalama e uiga i ia mea e ala i le Agaga o le upumoni;
72 Ma avea foi o se afaamasino i Isaraelu, e fai pisinisi o le ekalesia, e nofo e faamasino i luga o e solitulafono e tusa ma molimau e pei ona o le a tuu mai i ona luma e tusa ma tulafono, e ala i le fesoasoani a ona fesoasoani, o e ua filifili e ia pe o le a filifili e ia mai totonu o toeaina o le ekalesia.
73 O le tiute lea o se epikopo e lē o se e tupuga moni mai ia Arona, ae ua faauu i le Perisitua Maualuga e tusa ma le faatulagaga a Mekisateko.
74 O le a faapea ona avea o ia o se faamasino, o se faamasino lautele lava i totonu o e nonofo i Siona, po o i se siteki o Siona, po o i soo se paranesi o le ekalesia e vaetofia i ai o ia i lenei galuega, sei oo ina faalauteleina tuaoi o Siona ma tatau ai ona i ai o ni isi epikopo po o faamasino i Siona po o isi mea.
75 Ma o le tulaga e oo i ai le iai o isi epikopo e tofia ia latou galulue i lea lava tofi.
76 Ae o se e tupuga moni mai ia Arona ua i ai le aiā faaletulafono i le tulaga peresitene o lenei perisitua, i aki o lea auaunaga, e galue ai i le tofi o le epikopo nao ia, e aunoa ma ni fesoasoani, vagana ai i se tulaga e faamasino ai se Peresitene o le Perisitua Maualuga, e tusa ma le faatulagaga a Mekisateko, e nofo ai o se faamasino i Isaraelu.
77 Ma o le faaiuga a soo se tasi o ia aufono, e tusa ai ma le poloaiga ua fai mai:
78 O lenei foi, e moni, Ou te toe fai atu ia te outou, o pisinisi sili ona taua o le ekalesia, ma faamasinoga sili ona afaigata o le ekalesia, o le tulaga e oo i ai le lē maua o se maliega i le faaiuga a le epikopo po o faamasino, ia tuu atu ma avatu i luga i le aufono a le ekalesia, i luma o le eAu Peresitene o le Perisitua Maualuga.
79 Ma o le Au Peresitene o le aufono o le Perisitua Maualuga o le a i ai le mana e valaaulia ai isi faitaulaga sili, e toasefululua lava, e fesoasoani o ni fesoasoani; ma o le a faapea ona i ai i le Au Peresitene o le Perisitua Maualuga ma ona fesoasoani, le mana e filifili ai i molimau e tusa ma tulafono o le ekalesia.
80 Ma a uma lenei faaiuga o le a lē toe manatuaina lea mea i luma o le Alii; ona o le aufono aupito maualuga lenei o le ekalesia a le Atua, ma o se faaiuga faaiu lea i luga o feteenaʼiga i mataupu faaleagaga.
81 E leai se tagata e auai i le ekalesia e tuʼusaunoaina mai lenei aufono a le ekalesia.
82 Ma o le tulaga e oo i ai le solitulafono o se Peresitene o le Perisitua Maualuga, ia manatua o ia i luma o le aufono lautele o le ekalesia, o e ia fesoasoani i ai fesoasoani e toasefululua o le Perisitua Maualuga;
83 Ma o la latou faaiuga i luga o lona ulu ia fai ma iuga o le feteenaʼiga e faatatau ia te ia.
84 E faapea ona leai ai o se tasi e faaesea mai le afaamasinotonu ma tulafono a le Atua, ina ia mafai ona faia o mea uma i le faatulagaga tatau ma le mamalu i ona luma, e tusa ma le upumoni ma le amiotonu.
85 O lenei foi, e moni Ou te fai atu ia te outou, o le tiute o se peresitene e i luga o le tofi o le atiakono, o le pulefaamalumalu i luga o tiakono e toasefululua, o le fono faatasi ma i latou, ma eaoao atu ia te i latou o latou tiute, e faagaeetia ai e le tasi le isi, e pei ona tuuina mai e tusa ma feagaiga.
86 O lenei foi o le tiute o le peresitene e i luga o le tofi o aaoao o le pulefaamalumalu i luga o aoao e luasefulu-fa, ma fono faatasi ma i latou, ma aoao atu ia te i latou tiute o lo latou tofi, e pei ona tuuina mai i feagaiga.
87 O lenei foi o le tiute o le peresitene e i luga o le Perisitua o Arona o le pulefaamalumalu i luga o aositaulaga e fasefulu-valu, ma fono faatasi ma i latou, e aoao atu ia te i latou tiute o lo latou tofi, e pei ona tuuina mai i feagaiga—
88 O lenei peresitene o se aepikopo; aua o se tasi lea o tiute o lenei perisitua.
89 O lenei foi, o le tiute o le peresitene e i luga o le tofi o atoeaina o le pulefaamalumalu i luga o toeaina e ivasefulu-ono, ma fono faatasi ma i latou, ma aoao i latou e tusa ma feagaiga.
90 O lenei au peresitene o se tasi e tu ese mai le au peresitene o le fitugafulu, ma ua faia mo i latou o e e lē amalaga atu i le lalolagi atoa.
91 O lenei foi, o le tiute o le Peresitene o le tofi o le Perisitua Maualuga o le apulefaamalumalu i le ekalesia atoa, ma ia avea e pei o eMose—
92 Faauta, o le poto lenei; ioe, ia avea o se atagatavāai, o se etalifaaaliga, o se faaliliu-upu, ma se iperofeta, ua i ai omeaalofa uma a le Atua e faaee mai e ia i luga o le ulu o le ekalesia.
93 Ma ua tusa ai ma le faaaliga vaaia ua faaali mai ai le faatulagaga o le aToafitugafulu, e tatau ona i ai ia te i latou ni peresitene e toafitu e pulefaamalumalu i luga o i latou, e filifili mai i le aofai o le toafitugafulu;
94 Ma o le lona fitu o peresitene o nei peresitene e toafitu e pulefaamalumalu i luga o le toaono;
95 Ma o ia peresitene e toafitu e filifilia isi fitugafulu e ese mai fitugafulu muamua ua aofia ai i latou, ma ia pulefaamalumalu i o latou luga;
96 Ma isi foi fitugafulu, seia faateleina faafitu le fitugafulu, pe afai e manaomia tatau ai i le galuega i le tovine.
97 Ma o ia fitugafulu ia avea ma afaifeau femalagaai, e muamua i Nuuese ma i tagata Iutaia foi.
98 Aʼo isi mautofi o le ekalesia, o e e lē i ai i le Toasefululua, po o le Toafitugafulu, ua lē i lalo o le tiutetauave e malaga atu i atunuu uma, ae e malaga pe a faatagaina ai e o latou tulaga, e ui atonu ua latou umia ni tofi e tutusa le maualuluga ma le taua i le ekalesia.
99 O le mea lea, ia tuu atu nei i tagata taitoatasi e aoao lona atiute, ma galue i le tofi ua tofi i ai o ia, i le efiliga atoa.
100 O ia o lē e apaie o le a lē faitauina e eagavaa e tu, ma o ia o lē e lē aoaoina lona tiute ma faaali mai ua lē faamaonia o ia lava, o le a lē faitauina e agavaa e tu. E faapea lava. Amene.


text:
TITINA LE FAFINE MAFUA I MEAAI
O le alii lea na ia fasia lona to’alua e mafua mai ina ua aiu i lona mavana mai e leai se meaai o tuu atu mo ia, ua faatonu e le alii faamasino o John Ward II, e saili se isi nofoaga e nofo ai mo le taimi nei, ae se’i taumafai le faamasinoga ma le malo e faato’a filemu le la mataupu ma si ona to’alua.
O le vevesi na tulai mai i le fale o le ulugalii i Tafuna, ina ua faalogo nisi o aiga tuai i le ee mai o le fafine, ma le tulioso atu, o loo titina e le ula lea i le ua o si ona toalua ae o le tagi le la tama e 3 tausaga i luga o le nofoa.
Ua molia e le malo le ua molia i le faaoolima i le tulaga tolu, atoa ai ma lona sae’uina lea o le filemu i totonu o lona aiga.
Na teena e le alii ua molia tuuaiga faasaga ia te ia, ma ua toe faatulaga ai loa le isi ana iloiloga e faia lea i le aso Faraile o le vaiaso mulimuli o Aokuso.
Ua toe tatala i tua le ua molia e aunoa ma se tupe na faatulaga e totogi, peitai e i ai tuutuuga a le faamasinoga e ao ona ia usitai i ai, ma o nisi o ia tuutuuga e aofia ai le faasa lea ona ia toe taumafai e faafesootai lona toalua i soo se auala, ua faasa foi ona toe nonofo faatasi ma lona toalua, ae saili se isi nofoaga e nofo ai.
Sa fautuaina foi e le alii faamasino lenei tama talavou ina ia faafesootai sana loia, mo le tuuina atu o se fautuaga ia te ia e uiga i mataupu e faatatau i lona aiga, ina nei i ai sona manatu e faia sa laua teteaga faaletulafono ma lona toalua, poo le totogiina foi o le la tama, ae o le itu taua ua i ai se fautuaga ua tuuina atu e sana loia ia te ia.
“Ma le isi fautuaga mo oe, e le o se faataitaiga lelei le lua misa ma lou toalua ae o loo vaai i ai le lua tama, aua o taimi uma lava lua te misa ma vevesi ai, o aoaoga uma na o le a teu i le mafaufau o le tamaititi a’o laititi,” o le fautuaga lea a Ward II i lenei alii talavou.
E tusa ai ma faamaumauga a le faamasinoga, faatoa toe tulai mai lava lea o se mataupu e aafia ai le va o ulugalii i totonu o le faamasinoga, pau le itu taua o le mataupu e pei ona tulai mai, e le’i aafia ai le ava malosi.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
Tala o Fa’amasinoga
TETE’E ‘UNCLE’ I ONA MOLIAGA
O se ali’i e 32 tausaga le matua lea o loo tuuaia i lona faia o uiga mataga i lona ‘niece’ e 12 tausaga, ua faatulaga lona ulua’i iloiloga mo le masina fou, ina ua ia teena ona moliaga i le taeao ananafi.
E le o mafai ona faalauiloa le suafa o le ua molia ona o puipuiga i le teineititi o lo o aafia i lenei mataupu.
O moliaga o lo o tuuaia ai le ua molia e aofia ai le faiaiga ma se teineititi e laititi i lalo o le tulafono, tagofia o itutinosa o se teineititi, atoa ai ma lona faia o ni gaioiga e ono lamatia ai le saogalemu o se teineititi.
O tuuaiga faasaga i le ua molia, na afua mai ina ua sola le teineititi mai lona aiga ma ina ua fesiligia o ia e le ali’i leoleo o Ofcr. D. Utu, na fa’ailoa e le teineititi, e mafua ona sola mai lona aiga, ona o lona ita i le fasi so’o o ia e lona tuagane ae le gata i lea, o lona le fiafia i lona ‘uncle’ i le fai soo o lana amioga o le tagotago atu ia te ia pe a ‘ona.
Ina ua fesiligia e leoleo le ua molia e uiga i lenei mataupu, na ia ioeina ai lona tagofia o itutinosa o le teineititi na aafia i le tausaga e 2010, ae o le masina o Ianuari 2012 sa la faiaiga ai.
O lo o taofia pea i le toese i Tafuna le ua molia ina ua le mafai ona ia totogia le $25,000 sa faatulaga e le faamasinoga e tatala ai o ia i tua.
JUBY KOLIO
O le masina o Setema lea ua faatulaga e fofogaina ai le uluai iloiloga a le alii e 22 tausaga le matua o Juby Kolio, ina ua ia teena tuuaiga faasaga ia te ia i luma o le Faamasinoga Maualuga i le taeao ananafi.
O Kolio o lo o taofia i le toese i Tafuna e aunoa ma se tupe ua faatulaga e tatala ai o ia i tua, ona o le matuia o tuuaiga ua faia faasaga ia te ia.
O tuuaiga faasaga i lenei alii e aofia ai lona faia o ni uiga faasotoma i se tamaititi e 11 tausaga le matua, e aofia ai lona faamalosia o ia e fai uiga mataga faapea ai lona ta poina o lona gutu i taimi uma e musu ai lenei alii e faatino gaioiga e manao i ai le ua molia.
O le alii loia fautua ia Mike White o lo o tulai mo Kolio ae o Camille Philippe o loo tula’i mo le itu a le malo.
IOE DEAN LIU NA IA GAOIA SE PUSA PIA
Ua ioeina nei e le alii e 20 tausaga le matua o Dean Liu i luma o le Faamasinoga Maualuga, le moliaga o le talepe fale i le tulaga lua, atoa ai ma moliaga mama e lua o le faaleaga mea totino ma le gaoi, ina ua fofogaina i luma o le faamasinoga sa latou maliliega na sainia ma le malo, lea foi ua talia e le faamasinoga.
I le tali ioe ai o Liu i moliaga e pei ona ta’usalaina ai o ia e le malo, sa ia tautino ai e faapea, i le aso e pei ona taua, sa ia talepeina ai le faitotoa o le faleoloa na aafia, ae ona gaoia mai se pusa pia sa i totonu e aunoa ma se faatanaga a le faatauoloa.
Sa ia taua foi lona tu’iina o le faatauoloa ina ua aga’i atu ia te ia ma manu’a ai o ia.
O tu’uaiga fa’asaga i lenei ali’i talavou na afua mai ina ua taumafai ma se tasi o ana uo e fa’atau mai ni pia i se faleoloa, peita’i sa teena e le fa’atauoloa ona ua te’a le itula e 10:00 e fa’ataga ai ona toe talia le fa’atauina atu o le pia i fafo, ma ia tuliesea ai le ua molia i fafo ma le faleoloa.
I ni nai minute e le’i mamao atu ae vaaia e le faatauoloa i luga o se tasi o ana masini pu’eata le ua molia, o loo ia siiina atu se pusa pia i le faitotoa pito i tua ma tuu atu i se tasi o alii na faatali mai i fafo.
Na tamo’e atu le faatauoloa e tuliloa le ua molia ma ia vaaia ai le faitoto’a pito i tua o lona faleoloa ua malepe, ae o le taimi foi lea na oso mai ai le ua molia ma tu’i o ia ma alu ai loa i le atoa.
Mulimuli ane na taofia ai o ia e leoleo ma tuuina atu ai loa i le toese seia oo mai i le taimi nei. O loo taofia pea i le toese Liu e faatali ai le aso lea ua faatulaga e lau ai lona faasalaga.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
Tala mai le Fono Faitulafono
PASIA SENATE PILI FAASA AI SUIGA MOLI TAAVALE
Ua pasia e le Senate sa latou pili tau faaofi e faasa ai le toe faia o nisi suiga i moli taavale, e ala i le faapipiiina lea o nisi moli faaopoopo i moli na aumai ai le taavale mai lona tino na fausia mai ai.
O lenei tulafono taufaaofi ua lagolagoina ai le tele o faasea mai le atunuu e aofia ai foi ma nisi o taitai, i le tele lea o ituaiga moli taavale eseese ua maitauina i luga o le alatele i le taimi nei, aemaise lava i le taimi o le po.
O lenei tulafono taufaaofi na faaulufaleina e le afioga i le alii Senatoa ia Malepeai Setu, ma o le taeao ananafi na faitau muamua ai i luma o le maota o sui.
O le tulafono lenei, sa pasia i le tauaofiaga na maea atu nei, peitai sa toe taofia ona o nisi o suiga sa manaomia le toe tuu ai i totonu.
TEENA FAIPULE FINAGALO SENATOA
E le’i tuu mamaina e le maota o sui le faaiuga a le Senate lea ua faia i a latou suiga i le pili tupe a le Senate 32-26, ina ua tasi moemoe le faaiuga alemaotaosuiiletaeaoeteenalefinagaloole Senate. O le finagalo o le Senate e pei ona fulisia i ai le maota, ia latou teena suiga a le maota o sui sa faia i le latou pili tupe ua uma ona pasia.
Na pasia e le Senate ana pili tupe e lua o le $3 miliona e faatupe mai i Teugatupe o Taui mo Tagata Faigaluega, ma le lafoga e 2% e tuuina atu uma e fesoasoani ai mo le falemai o le LBJ, peitai na suia e le maota o sui e faapea, o le $3 miliona, o le a avea o se nonogatupe, ae faaaoga le lafoga 2% e toe totogi ai le nonogatupe lea, o le tupe e totoemaiai,oleaaveleisi50%ilefalemaiae alu le isi 50% i le teugatupe lautele a le malo.
O le finagalo o le Senate, ia teena suiga a le maota o sui ae toe faafoi le tino o le pili i le tulaga sa faaulu ai, peitai ina ua tuuina atu i le maota o sui le finagalo lea o le Senate, sa latou teena i le taeao ananafi.
Saunoa le fofoga fetalai ia Savali Talavou Ale e faapea, afai ua finagalo le SEnate e teena suiga a le maota o sui, sa tatau ona faailoa atu ma se
manaoga mo le faia lea o se Komiti Teuteu iuna ia soalaupule ai le tulaga o le mataupu, peitai e foligamaieleoiaisefinagalooleSenateise komiti teuteu, e ui ua sauni le maota o sui mo se komiti teuteu ina ia foia ai lenei mataupu.
Ua talia foi la e le Senate le faaiuga a le maota osui,maoleitulae8:00iletaeaoneiolea feiloa’i ai loa Komiti Teuteu a maota e lua, e ui e na o le Senate lea ua maea ona tofia lana komiti teuteu, lea ua taitaifono ai Alo Dr. Paul Stevenson, o Velega Savali Jr ma Lualemaga Faoa.
O le aso Gafua lea ua faailoa mai e le falemai o le LBJ e amata faamamalu ai a latou siitaga o totogi, ina ua fiu e faatali mai se tupe fesoasoani mai le malo ma le Fono.
TULAFONO E FAAVAE AI MATAGALUEGA FOU TAU FESOOTAIGA
Ua i luma o le fono faitulafono se tulafono taufaaofi, e faavae ai le matagaluega fou ua taua o le Matagaluega Tau Fesootaiga ma Faamatalaga.
O lenei matagaluega e pei ona taua i le tulafono taufaaofi, o nisi o ana matafaioi e aofia ai le faia lea o ni fesootaiga ma nisi o malo o le lalolagi, i avanoa e faia ai fesootaiga faaonaponei, ina ia mafai ai ona faalautele le malamalama o tagata faigaluega a le malo.
O le paketi a lea matagaluega o le a tuuina atu i le fono mo le faamaoniaina mai, aua le faatinoina o ana galuega mo le tausaga.
O le vaiaso fou lea ua faatulaga e amata faia ai iloiloga a komiti a maota taitasi mo lenei tulafono, lea o le a fesiligia ai molimau a le malo i le tulaga o le matagaluega fou lenei.
Saunoa le alii kovana i luma o le fono ina ua tatalaaloaiailemasinanateanei,oletauaole matagaluega lenei o fesootaiga ma faamatalaga, o le a mafai ai ona tuu faatasia nisi o fesootaiga faaonaponei, ma faalautele ai le tomai o tagata faigaluega i auala e faaleleia ai fesootaiga.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
FAGOGO: O OE NA FILIFILIA E O’U MATUA
Vaega #10
[E toe faatalofa atu i uo ma paaga masani a le tatou polokalame i lenei vaiaso, ae alo maia o le toe faaauauina lenei o le tatou polokalame mai le vaiaso na te’a nei, lea na gata mai i le taimi lea na toe fetaui ai le tama o Amako ma le fafine o Lineta i le taulaga, ina ua usu atu Amako i lana galuega.]
O le puupuu o le taimi lea ua fetaui ai Amako ma Lineta, na vave momotu ai loa e le tama le la talanoaga ina ua ia vaai atu i le uati, ua toe 10 minute ta le 8:00 e amata ai lana galuega. “Faletua, manaia le ta talanoaga i lenei taeao, ae fai foi o le naunau atu, ae paga lea ua lata mai le taimi e amata ai le galuega, ae talosia ae toe maua se isi feiloaiga ma oe i se taimi, ona toe faaauau lea o talanoaga ma toe faamanatu tala o aso la, ae a maua se avanoa ta te fai ‘aiga ai ma oe i se faleaiga, o le ula lena o faigamea o le aso,” o le tala lea a Amako na fai atu ia Lineta, lea foi na talia e le fafine ma la lulu lima loa ma faatofa.
Ua ese le vaai a le nuu ma le tupulaga ia Pegi i le taimi na toe fo’i atu ai i lona aiga, e le gata ua faifaiupu i ai le tupulaga, ae ua pei lava o se tagata ua aveese mai ai se mamalu na nofo ma ia. “Sole Pegi, a e gofo mai ea ae le alu e su’e sau galuega e k ausi ai le ka aiga, e le mafai oga ka gogofo faapegei i lou aiga e leai se lumagai lelei e maua mai ai, aua afai o le faiga lea, e sili ai oga ou koe fo’i a’u ia i lo’u aiga, e saili se galuega e kausi ai o’u makua ua makukua foi laua,” o le tomumu atu lea a le fafine o Lineta i lona to’alua, peitai o Pegi i le mea lea ua i ai, ua le ese ma se tagata ua leai sona faamoemoe, ma ua manatu ua sili ai lava le olaga lea ua ola ai atonu e maua ai se isi fiafia mo ia.
E le’i iloa e le nuu le mafuaaga ua toe fo’i atu ai Pegi ma lona to’alua mai le aoga faa faifeau, na pau le manatu o tagata, ua le pasi le ali’i a’oa’o i lona tausaga mulimuli, atonu o le pogai lea o lona toe fo’i atu i lona aiga. “Mea lea e maua i le kaisi ma le moa, lea la ua oo i kaimi o suega faai’u a le vaega faau’u, ae o lea ua oki mai ai le kakou kama o Pegi alii, loga uiga ua maualuluga kele aoaoga a le aoga faa faifeau ae vaivai le mafaufau o le kakou kama, a ea alii,?” o le talatalanoa toalua lea a le alii o Meki ma Oli, o uo mamae lava ia a Pegi i lana tupulaga. Ua le iloga se vaipanoa e alu solo i ai talanoaga a le tupulaga e uiga ia Pegi, o isi ua talanoa i le aoga ae o isi ua talanoa i le auala na mafua ai ona nonofo ma Lineta, ina ua fai e matua o le teine le faaiuga e faaipoipo le la tama i le a’oa’o, a’o lenei ua tua leaga le laau sa la fafauina. Ae ui i le tele o manatu ma tala a tagata o le nuu, ae mo Lineta lava ia, e leai nisi tagata na te tuuaia, sei vagana ai lava ona matua, o i laua ia na filifilia Pegi e avea ma ona to’alua, ina ua la iloa o ia o se a’oa’o, peitai lea la ua matafi ese atu le upu a’oa’o sa ufiufi ai Pegi, ae ua aliali moni mai ai loa ma le ituaiga tagata tonu lava e i ai o ia. Pau le iuga lea ua fai e Lineta, o ia o le a toe fo’i i lona aiga i Amouta.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
TOGIOLA: UA LE FALE UI AE UA FALE TAU FA’AFEFE
Na taua e le alii kovana sili ia Togiola Tulafono e faapea, o se tasi o fale aiga sa alu i ai e faaaoga le latou fale ui, na matua faateia ai o ia i le tulaga faaletonu, ma ua le foliga mai ai o se fale ui ae ua o se fale tau faafefe.
Ui o lea, e le’i taumafai le alii kovana sili e alo i le ata o le laau pe taumafai foi e tu mo le malo, ina ua faaalia e nisi o le atunuu i luga o lana polokalame le tele o faasea, ona e le o lelei le faatinoina o tautua a nisi o ofisa a le malo, ae sa ia saunoa e faapea, “E tatau ona avea muamua le malo ma faataitaiga lelei mo le atunuu ma pisinisi.”
O ia faasea e afua mai i nisi o pisinisi tumaoti faapea ai nisi o Ofisa o le malo o loo asia e le atunuu ma maitauina ai tulaga faaletonu i nofoaga e uia e tagata, poo fale le taua aemaise ai foi totonu o Ofisa.
E le o se taimi muamua lea ua faaleo ai e nisi o le atunuu la latou faasea lea i luma o le alii kovana.
Fai mai le tomumu a le isi tina na valaau atu i le polokalame, o lana maitau lava lea i nisi o ofisa o le malo e masani ona asiasi i ai faapea ai nisi o pisinisi ma faleaiga, e maitauina ai lava tulaga faaletonu i mea e uiga e tagata, poo nofoaga foi e agai i ai le atunuu.
“O totonu o nisi o faleoloa e maitauina le tulaga faaletonu ma e atagia mai ai iina e le o faatinoina galuega a le Ofisa o le malo o loo gafa ma lea faiga alofilima,” o le tomumu lea a le tina lea i luga o le polokalame.
O le lagona lava foi lea na taua e le isi tootoo i le isi polokalame na muamua atu a le alii kovana i le mataupu lava lenei, lea foi sa ia talosagaina ai le alii kovana ina ia toe silasila toto’a i lenei faafitauli.
“O le isi faaletonu numera tasi o le malo i le taimi nei o fale uila,” o le saunoaga lea a le alii kovana e tali fuaitau atu ai i le finagalo o le tootoo, “E tausolomua lava foi i isi ofisa o le malo ona tulai mai ai faaletonu lea, atonu o le mafuaaga foi lena e faaletonu atu ai ma nisi o pisinisi ona o loo tau solomua ona latou vaavaai mai i faaletonu o le malo.”
E lei alo le alii kovana ae sa ia taua e faapea, o le isi lea mafuaaga autu na ia tuuina atu ai se tupe mai le vaega tupe a le ARRA e toe faaleleia ai nisi o fale i le maota o le malo o Utulei, le EOB, ona o le tele o le faaletonu sa ia maitauina mai ai.
“E i ai foi fale faleaiga sa ou alu i ai, sa lagona ai lava le fefe e alu i fale e ui ai le atunuu ona o le tulaga faaletonu, ma ua foliga mai ai e le o se fale ui ae o se fale fefe,” o le saunoaga lea a Togiola.
E talitonu le alii kovana, e le o pisinisi uma lea o loo aafia i le faafitauli lea peitai e taua le mataupu e toe avatu ai fautuaga i pisinisi faapea ai ma ofisa o le malo.
Na taua foi e le alii kovana sana fuafuaga ina ia toe tuuina atu sana fautuaga i le Matagaluega o le Soifua Maloloina lea e asia faleoloa, ina ia aua nei gata a latou asiasiga i luga o fata o loo teu ai loa, a ia asiasi uma atu ai ma le faleoloa atoa i luma ma tua ina ia mautinoa, o loo soifua maloloina vaega e ui i ai le atunuu.
“A manuia ma soifua maloloina nofoaga e agai i ai le atunuu e pei o pisinisi ma ofisa o le malo,o le a faapena foi ona soifua maloloina le atunuu ma ola fiafia ona tagata,” o le saunoaga lea a Togiola.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
E le i oti Vaatausili, ae na moe i totonu o le ana ina seia faatupu ai lona tino ma lona malosi. O tala ia a le atunuu. A o Lasalo, o le mau a lona tuafafi ne, ua fa po i le tuugamau.
Ua oti, ma ua taoto i lona faavavau. A o le tala ofoofogia ma le matautia, ua toe ola mai. E faigofi e ona e talia o se mea ofoofogia faapea? Fai mai Iesu, “…a ona o le viiga o le Atua, ina ia viia ai o le Atalii o le Atua” (f.4).
O le mau a Ioane, na alaga Iesu ua leotele, “Lasalo e, inā sau ia I fafo” O le oti, o le taunuuga ma le i’uga lea o mea uma. E one way lava e leai se toe foi mai. O le tuugamau, o le nofoaga lea o le oti. E pule ai le pouliuli.
O le toe faafoisiaga o le tino i le efuefu ma le eleele. O Lasalo ua oti. A o le oti ua faaalia ai le mamalu ma le silisili ese o le Atua. Ua molimauina ai le Mana ma le Pule aoao a le Atua i mea uma lava i le lagi ma le lalolagi.
Ua lagona ai le viiga o le Atua, ma ua viia ai le Alii o Iesu Keriso e le toatele o ē sa vaavaai ma le ofo ma molimau mai le loto galuega mamana a le Atua poto.
E le mafai ona ola mea uma o le foafoaga pe ’a le oo iai le malamalama. E manaomia e mea taitasi uma na faia le malamalama. Faalogo foi i le ’alaga, “…sau I fafo.” E le maua i le tuugamau se malamalama; o fafo.
O le pouliuli, na o mea ua mamate. O mea ua tumu i leaga o le lalolagi. O le olaga ua puleesea e le pogisā. E leai se saolotoga, e leai foi se faamoemoe i se toe ola! O Lasalo, na fafagu e Iesu e sau i fafo. E sau i le malamalama, auā ua iai i le malamalama le ola. O tatou, o loo femiōmiōa’i lava i le lalolagi fā’i lava o saoloto; ae leai.
O loo tatou feoa’i pea lava ma ata o ō tatou tuugamau. O loo saisaitia pea i tatou i le pouliuli o ō tatou tuinanau. Vaai ane i lou aiga ma lau fanau, vaai i lou tulaga ma au feau. Poo ’e lagonaina le tau ’alaga a Iesu i aso uma e te sau i fafo mai lou lalolagi? Poo e iloa o loo e i totonu o le tuugamau a le alii o lenei lalolagi?
Faafetai ua lagona e Lasalo le valaau a le Alii. Ae o le ’a faapefea oe? E faapefea ona tatou iloa atu le malamalama o le ola?
Fai mai Iesu ia Mareta, Pe na ou le fai atu ea ia te oe, Afai e te talitonu, ona e iloa lea o le mamalu o le Atua?
(f.40) Samoa, o Iesu o le Alii ia o le malamalama. Faalogo atu ia i lona valaau, ma ’e tula’i loa ma sau. Sau i fafo i le malamalama moni na te faafouina lou olaga. Na te avatu le ola fou ia te oe. I le ma le nei Samoa.
Na sau Lasalo i fafo mai le tuugamau ua toe ola; ae le o mafai ona tuu ie o loo taataai ma fusi ai lona tino. O lona uiga, o loo taena’i mai pea la’ei o le pogisa ma le nanamu o le tuugamau. E le mafai ona atoatoa lo tatou saolotoga auā e le atoatoa ona tuuina atu o i tatou i le Alii. O loo fi logia pea lo tatou ola i amioga ma pulega a le pouliuli. O fea e maua iai lou saolotoga?
O ai na te toe faatu ma ia te oe nai le agasala? A o lē fea leo e mautinoa e laveaiina oe, e saoloto ma ola manuia ai lau fanau ma lou aiga? O le leo faaola e manino; e le faa’alo’alo pe faalilolilo. E valaau sa’o lava i lou igoa. Fai mai le uluai upu na ’alaga ai Iesu, “Lasalo”
O le uiga o le igoa o Lasalo, “ua fesoasoani le Atua” Le au uso e, o le fesoasoani lea a le Atua ia te oe ma a’u; valaau tā’ua e ō ese mai le pogisa. Tuu o tatou lalolagi tuai. Lalolagi o tuinanau; lalolagi o fevataua’i; lalolagi o tupua ma fematea’iga; lalolagi o mea leaga ma mea mataga.
O le valaau, sau i fafo. Sau mamā. Sau o oe o le tagata ua talitonu ma faatuatua i le mana faaola o Iesu Keriso. ‘Aua le toe tepa i tua. ‘Aua le toe pisia i leaga o le tuugamau. ‘Aua le masalosalo. A ia sau mautinoa, e te vaai ma molimau i le mamalu o le Atua (f.40).
Fai mai Iesu o lē faatuatua atu ia te ia, e ui lava ina oti, ae ola lava ia (f.25). Samoa e, ia sa’o le leo e te faalogo iai. Se leo e mautinoa e na te ave oe i le malamalama o iai le ola. Le leo e faamaoni le alofa.
E laveai ia te oe ma ou tiga ma tatala I ou puapuaga. Pe le o le leo tonu ea lea na aami e Maria ma Mareta? Pe le o lea ea le leo faaola o loo ua manaomia i o tatou olaga? Se i taitai atu i tatou i lona malamalama? Se i ona manava maia le ola fou i o tatou olaga?
Se i ona faamamāina o tatou tagata agasala?
Aiga e, ma uō, e moni lava; o le leo lea, o le Iesu lava foi lea sa alaga i Kolokota, “Ua ma’ea” Ioe, o le atoaga lea o lana galuega fesoasoani. Ua fai lenei mo oe.
E le i lilo oe i le malamalama o Keriso na pupula mai luga o le satauro. Poo e iloa ua uma ona faasa’olotoina oe i lona lava soifua paia? (Kala.5:1). Uso e, ua uma. Fai mai Iesu, “Ua ma’ea” (Ioane.19:30). O oe o le tagata saoloto (Ioane.8:36) Faalogo nei loa ia Iesu ma ’e alu ese loa mai le pouliuli o le agasala.
Auā ua faapea lava ona alofa mai o le Atua i le lalolagi, ua ia aumai ai lona Atalii e toatasi, ina ia le fano se tasi e faatuatua ia te ia, a ia maua le ola e faavavau (Ioane.3:16) Uso e, inā sau ia i fafo. Sau iā Iesu.
Sau i le malamalama moni o le ola. Sau i lou lalolagi fou; o iai le manuia ma lou saolotoga ia Keriso Iesu.
Amene 7737063/7783782


text:
Manatu mo le Aoao Mai ma le Aoao Atu
Na faaaoga e le Faaola ia tusitusiga paia e aoao atu ai ma molimau atu ai e uiga i Lana misiona. Na Ia aoao tagata e mafaufau loloto i tusitusiga paia ma faaaoga e fesoasoani ai i le taliina o fesili. Na Ia fesoasoani ia i latou ina ia maua lesona o le talalelei i ni o latou lava aafiaga ma i le lalolagi o loo siomia ai i latou e ala i le faaaogaina o ni faataitaiga e mafai ona latou fesootai i ai. Na Ia valaauliaina i latou ina ia avea ma molimau o Ana aoaoga e ala i le aoao atu ma molimau atu i isi ma o lenei auala ua faateleina ai lo latou malamalama e uiga i le aoaoga faavae.
O le avea ma se vaega o lou tiutetauave o se faiaoga a le autalavou le sauniaina o ni gaoioiga faafaiaoga lea e mulimuli ai i aoaoga faavae ia na faataitai mai e le Faaola. Kiliki sootaga o i le itu agavale e tagai ai i ni manatu e mafai ona e faaaogaina e fesoasoani ai i le autalavou e saili ia upu a perofeta, tagai i faataitaiga o mataupu faavae o loo e aoaoina, ma faasoa atu le talalelei i isi. E mafai ona e fetuunaia ia manatu nei i soo se autu o lesona.
Ao e fuafuaina ni gaoioiga, ia manatua o se tasi o au sini faamoemoeina autu i le aoaoina o le autalavou o le fautuaina lea ia i latou e faasoa mai ni mea sa latou aoaoina. Ao faailoa mai e talavou ni upumoni o le talalelei, e faamaonia mai nei upumoni i o latou loto ma mafaufau e ala i le mana o le Agaga Paia. O le faasoaina atu i isi o le talalelei o le a faatagaina ai foi talavou e fefaamalosiau atu le tasi i le isi—o le faalogo atu i se upumoni o le talalelei mai se uo talavou e sili atu le malosi i nisi taimi nai lo le faalogo i ai mai se taitai po o se faiaoga.


text:
E tatau ona tatou tumau e oo i le iuga, aua o la tatou sini o le ola e faavavau lea i le afioaga o lo tatou Tama i le Lagi.
Ou uso e ma tuafafine, ua tumu lava lo’u loto i le faafetai a o tatou tatou tapunia lenei konafesi aoao matagofie a le Ekalesia. Ua fafagaina i tatou faaleagaga a o tatou faalogologo atu i fautuaga ma molimau a i latou sa saunoa i sauniga taitasi. Ou te mautinoa ua ou tautala atu mo tagata uma o le ekalesia i soo se vaipanoa, pe a ou faailoa atu lo’u agaga talisapaia loloto mo upumoni sa aoaoina ai i tatou. E mafai ona tatou toe ta’ua upu o loo maua i le Tusi a Mamona, e uiga ia i latou sa faalogo i le lauga a le Tupu maoae o Peniamina ma sa latou “alalaga ma le leo e tasi, ma faapea mai: Ioe, ua matou talitonu i upu uma ua e fetalai mai ai ia te i matou, ma lea foi, ua matou iloa ua moni ma ua tonu lava, ona o le Agaga o le Atua pule aoao 1
Ou te faamoemoe o le a tatou faaavanoaina se taimi e faitau ai lauga o le konafesi, ia o le a lolomiina i le lomiga o mekasini o le Ensign. ma le Liahona i le masina o Novema, aua e matua manaomia lava ona suesueina ma le faaeteete.
Se faamanuiaga ina a tele ona ua mafai ona tatou mafuta iinei, i lenei Maota Autu matagofie mo Konafesi, i le toafilemu ma le mafanafana ma le saogalemu. Ua faia ni faasalalauga lē mafaatusalia o le konafesi, ua oo atu ai i konetineta ma atu vasa i tagata i soo se tulimanu. E ui lava ina tatou vavamamao, ae ua matou lagonaina lava lo outou agaga ma e momoli atu ai o matou alofaaga ma le agaga talisapaia ia te outou.
Ia te outou le Usoga ua faamalolo i lenei konafesi, ou te fia momoli atu le agaga faafetai mai le ta’ele o o matou loto ia te outou uma, mo le tele o tausaga o la outou tautua tuuto. E le mafaitaulia i latou ua faamanuiaina i lo outou sao i le galuega a le Alii.
O le Aufaipese a le Tapeneko ma isi aufaipese sa auai i sauniga, sa latou saunia moni lava ni musika faalelagi na faalauteleina ai ma faamatagofieina isi mea uma sa faia. Ou te faafetai atu mo a outou taleni ma tomai faamusika.
Ou te alofa ma talisapaia o’u fesoasoani faamaoni, Peresitene Henry B. Eyring ma Peresitene Dieter F. Uchtdorf. O i la’ua moni lava o ni tamalii e loloto le tofa ma le malamalama, ma e matua taua tele la la’ua tautua. E le mafai ona ou faia mea uma ua tofia a’u e fai e aunoa ma la la’ua lagolagosua ma le fesoasoani. Ou te alofa ma faamemelo i o’u Uso o le Korama a Aposetolo e Toasefululua ma i latou uma i korama a Fitugafulu ma le Au Epikopo Pulefaamalumalu. Latou te tautua ma le mataalia e aunoa ma se faalogologo tiga. E faapena foi ona momoli atu la’u faafetai i tamaitai ma alii o loo galulue o ni taitai aoao o ausilali.
Oka se faamanuiaina o i tatou ina ua tatou maua le talalelei toefuataiina a Iesu Keriso. O loo maua mai ai tali i fesili pe o fea na tatou o mai ai, pe aisea ua tatou i ai iinei, ma pe o fea o le a tatou o i ai pe a tatou tuua lenei olaga. O loo maua mai ai le uiga ma le mafuaaga ma le faamoemoega i o tatou olaga.
Ua tatou ola i se lalolagi matautia, o se olaga o le anoanoai o luitau. Ua tatou i ai i lenei lalolagi e taulima o tatou lava luitau i le mea sili tatou te mafaia, e aoao mai ai ma faatoilaloina na luitau. E tatau ona tatou tumau e oo i le iuga, aua o la tatou sini o le ola e faavavau ai i le afioaga o lo tatou Tama i le Lagi. E alofa o Ia ia i tatou, ma e leai se isi mea e finagalo i ai o Ia nai lo i tatou ia ausia lena sini. O le a fesoasoani o Ia ia i tatou ma faamanuia i tatou pe a tatou valaau atu ia te Ia i a tatou tatalo, a’o tatou suesue i Ana afioga, ma pe a tatou usiusitai i Ana poloaiga. O iina e maua ai le saogalemu; o iina e maua ai le filemu.
Ia faamanuia le Atua ia te outou, o’u uso e ma tuafafine. Ou te faafetai atu mo a outou tatalo mo au, ma le Au Pulega Aoao uma lava. E matua o’oo’o lo matou agaga faafetai mo outou, ma mea uma o loo outou faia e faalautele ai le Malo o le Atua i le lalolagi.
Ia ia te outou faamanuiaga o le lagi. Ia faatumulia o outou aiga i le alofa ma le faaaloalo ma le Agaga o le Alii. Ia fafagaina pea lava pea a outou molimau o le talalelei, ina ia i ai se puipuiga mo outou mai mea faafefete a Satani.
Ua uma nei le konafesi. A tatou toe taliu atu i o tatou aiga, ia tatou folau i manu. Ia i ai ma ia tumau le agaga ua tatou lagonaina iinei faatasi ma i tatou, a o tatou faatinoina o tatou tiute fai i aso taitasi. Ia tatou faaalia le agalelei faateleina o le tasi i le isi; ma ia tatou tumau ai i le faiga o le galuega a le Alii.
Ou te alofa ia te outou; Ou te tatalo mo outou. Ou te faatofa atu ia te outou seia tatou toe feiloai i le isi ono masina. I le suafa o le Alii ma le Faaola, o Iesu Keriso, amene.


text:
Fa’asala Tone Pulou i le falepuipui mo le 28 masina
E ui i se talosaga na fa’aulu e le loia a le ali’i o Tone Pulou, i le aso ananafi, ina ia na’o le 10 tausaga le maualuga o se fa’asalaga mo ia, ae peita’i, ina ua lauina le fa’ai’uga a le Fa’amasinoga Maulauga i le taeao ananafi, e 28 masina o le a tuli e lenei ali’i sa avea ma faiaoga, i le to’ese i Tafuna.
Sa talosagaina e le loia a Pulou ia se avanoa e mafai ona tatala ai lenei ali’i i tua, e faigaluega, a’o tuli lona fa’asalaga, ina ia mafai ona totogia tupe ua poloa’iina ai o ia e le fa’amasinoga.
Na taua e le alii faamasino sili lagolago ia Lyle L. Richmond lea na vaavaalua ma le alii faamasino lagolago ia Mamea Sala Jr i lenei mataupu, e ui ua tele talanoaga a le faamasinoga ma loia e uiga i lenei mataupu e talitonu lava le faamasinoga o se tasi lenei o mataupu e pito sili ona matuia ua i luma o le faamasinoga.
“E foliga mai o le ua molia i lona olaga o ia o se tagata na te maua se lumana’i manuia, peita’i ua sasi le faaiuga ua ia faia lea ua mafua ai ona ta’usala o ia i lenei solitulafono,” o le saunoaga lea a le alii faamasino ia Richmond.
E 10 tausaga na manatu le fa’amasinoga e ao ona nofosala ai Pulou, peita’i, ua fa’amalumalu lea fa’asalaga, ae o le a fa’anofova’ava’aia o ia mo le lima tausaga, tuli le 28 masina i le to’ese. Ae to’ese mai ai le valu ma le afa masina, ua mae’a ona tuli i le tausaga ua te’a.
Ua poloaina foi Pulou, na te toe totogia le tupe na faaalu e le malo e toe faafoi mai ai o ia i le teritori, e $5,651.20, ae e le’i atoa le tolu tausaga. Toe fa’aopoopo i ai ma le ta’i $100 i masina ta’itasi, e fesoasoani ai i le tausiga o le tama a le teineititi lea na ma’itaga ia te ia.
O le a mafai ona iloilo e le faamasinoga se talosaga e faaulu e le loia a Pulou mo se poloaiga a le faamasinoga e tatala ai o ia i tua e faigaluega ao tuli ai lona faasalaga, pe afai e faamaonia ua maua se galuega tumau mo ia.
O le aso 5 Aperila 2012 na tali ioe ai Pulou i le moliaga e pei ona tausala ai o ia e le faamasinoga, i lalo o se maliliega sa ia sainia ma le malo, ona o le faalavelave lea na ma’itaga ai se teineititi aoga e 13 tausaga le matua sa aoga i le aoga lea na faiaoga ai i le 2010.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
Mataupu 18
Ua faatuina e Iesu le faamanatuga i totonu o tagata sa Nifaē—Ua poloaiina i latou ia tatalo e le aunoa i lona suafa—Ua tausalaina i latou o e e aai i lona tino ma feinu i lona toto ma le faaletatau—Ua tuuina mai mana i soo e faaee atu ai le Agaga Paia. E tusa o le 34 T.A.
1 Ma sa oo ina poloai atu Iesu i ona soo ia latou aumai ni aareto ma se uaina ia te ia.
2 Ma a o latou o atu mo le areto ma le uaina, sa ia poloai atu i le motu o tagata ia latou nonofo i lalo i luga o le eleele.
3 Ma ina ua o mai ona soo ma aareto ma le uaina, sa tago o ia i le areto ma tofitofi ma faamanuia; ma sa ia avatu i le au soo ma poloai atu ia latou aai.
4 Ma ina ua uma ona latou aai ma maoona, sa ia poloai atu ia latou avatu i le motu o tagata.
5 Ma ina ua uma ona aai ma maoona le motu o tagata, sa ia fetalai atu i le au soo: Faauta, e i ai se tasi o outou o le a faauuina, ma o ia o le a ou tuu atu i ai le mana e atofitofi ai e ia le areto ma faamanuia i ai ma avatu i tagata o lau ekalesia, ia i latou uma o e o le a talitonu ma papatisoina i lou igoa.
6 Ma ia outou tausisi e faia lenei mea e le aunoa, e pei lava ona ou faia, e pei lava ona ou tofitofi le areto ma faamanuia i ai ma avatu ia te outou.
7 Ma ia outou faia lenei mea i le afaamanatuina o lou tino, lea ua ou faaali atu ia te outou. Ma o le a avea lea o se molimau i le Tamā ua outou manatua pea au. Ma afai tou te manatua pea au o le a outou maua lou Agaga e faatasi ma outou.
8 Ma sa oo ina ua uma ona ia fetalai atu o nei upu, sa ia poloai atu i ona soo ia latou ave se uaina mai le ipu ma feinu ai, ma ia latou avatu foi i le motu o tagata ina ia latou feinu ai.
9 Ma sa oo ina faapea ona latou faia, ma sa latou feinu ma ua malilie ai; ma sa latou avatu i le motu o tagata, ma sa latou feinu, ma sa latou malilie ai.
10 Ma ina ua uma ona faia e le au soo lenei mea, sa fetalai atu Iesu ia te i latou: Amuia lava outou ona o lenei mea ua outou faia, aua o lenei mea o le faataunuuina lea o au poloaiga, ma o lenei mea ua molimau atu ai i le Tamā ua outou loto e fai le mea ua ou poloaiina ai outou.
11 Ma o lenei mea ia outou faia e le aunoa ia te i latou o e e salamo ma papatiso i lou igoa; ma ia outou faia e faamanatu ai lou toto, lea ua ou faamaligiina mo outou, ina ia outou molimau atu ai i le Tamā ua outou manatua pea au. Ma afai tou te manatua pea au o le a outou maua lou Agaga e faatasi ma outou.
12 Ma ou te tuu atu ia te outou se poloaiga ia outou faia nei mea. Ma afai tou te faia pea nei mea amuia lava outou, ona ua outou atiae i luga o lau apapa.
13 Ae o soo se tasi e i totonu ia te outou na te faia se mea e sili atu pe itiiti mai nai lo nei mea, ua le atiae i luga o lau papa, a ua atiae i luga o se faavae oneone; ma pe a to mai uaga, ma oo mai lologa, ma agi mai matagi, ma taia ai i latou, o le a apauu i latou, ma ua sauni tatala mai efaitotoa o seoli e tali i latou.
14 O lea amuia lava outou pe afai tou te tausia au poloaiga, ia na poloaiina ai au e le Tamā ia ou tuu atu ia te outou.
15 E moni, e moni, ou te fai atu ia te outou, e ao ina outou mataala ma atatalo e le aunoa, nei faaosoosoina outou e le tiapolo, ma taitai ese atu ai outou faatagataotaua e ia.
16 Ma e pei ona sa ou tatalo faatasi ma outou ia faapea lava ona outou tatalo i lau ekalesia, faatasi ma ou tagata o e e salamo ma ua papatiso i lou igoa. Faauta, o au o le amalamalama; ua ou faatuina se efaataitaiga mo outou.
17 Ma sa oo ina ua uma ona fetalai atu e Iesu nei upu i ona soo, sa toe liliu atu o ia i le motu o tagata ma fetalai atu ia te i latou:
18 Faauta, e moni, e moni, ou te fai atu ia te outou, e ao ina outou mataala ma tatalo e le aunoa nei outou ulu atu i faaosoosoga; ona ua manao aSatani ia te outou, ina ia lulu e ia outou e pei o saito.
19 O lea e tatau ai ona outou tatalo atu pea i le Tamā i lou igoa;
20 Ma o asoo se mea tou te ole atu ai i le Tamā i lou igoa, e sao, ma talitonu o le a outou maua, faauta, o le a tuuina mai lava ia te outou.
21 Ia atatalo atu e le aunoa i le Tamā, i o outou aiga, i lou igoa, ina ia faamanuiaina a outou ava ma a outou fanau.
22 Faauta foi, ia outou potopoto faatasi soo; ma ia aua nei o outou faasaina soo se tagata e sau ia te outou pe a outou potopoto faatasi, a ia tuu i latou ia mafai ona latou o mai ia te outou ma aua le faasaina i latou.
23 Ae ia outou atatalo mo i latou, ma lē tutulia i latou i fafo; ma afai latou te o mai soo ia te outou ia outou tatalo i le Tamā mo i latou, i lou igoa.
24 O lea, ia tuu i luga lo outou amalamalama ina ia susulu atu i le lalolagi. Faauta, o au o le emalamalama lea e tatau ona outou tuu i luga—mea ia na outou vaai ua ou faia. Faauta sa outou vaai sa ou tatalo atu i le Tamā, ma sa outou molimau uma.
25 Ma ua outou vaai sa ou poloaiina ia aua nei i ai se atasi o outou e alu ese atu, ae sa ou poloai atu ia outou o mai ia te au, ina ia outou etagotago ma vaai; ia faapea lava ona outou faia i le lalolagi; ma o soo se tasi na te solia lenei poloaiga ua ia tuu o ia lava ia taitaiina atu i faaosoosoga.
26 Ma o lenei sa oo ina ua uma ona fetalai e Iesu o nei upu, sa ia toe liliu atu ona fofoga i luga o soo o e na ia filifilia, ma fetalai atu ia te i latou:
27 Faauta e moni, e moni, ou te fai atu ia te outou, ou te tuu atu ia te outou se tasi poloaiga, ona ao ai lea ona ou alu atu i lou aTamā ina ia mafai ona ou faataunuuina eisi poloaiga ia na ia tuu mai ia te au.
28 Ma o lenei faauta, o le poloaiga lenei ou te tuu atu ia te outou, ia outou le tuuina ma le iloa soo se tasi e aai ma le efaaletatau i lou tino ma lou toto, pe a outou tufatufaina atu;
29 Aua o soo se tasi e ai i lou tino ma inu i lou atoto ma le efaaletatau ua ai ma inu e ia le faasalaga i lona agaga; o le mea lea, afai tou te iloa ua le agavaa se tagata e ai ma inu i lou tino ma lou toto ia outou faasa ia te ia.
30 E ui i lea, aua tou te atuli ese o ia i fafo mai ia te outou, a ia outou auauna ia te ia, ma tatalo mo ia i le Tamā, i loʼu igoa; ma afai e salamo o ia ma papatiso i loʼu igoa, ona outou talia lea o ia, ma tufatufa atu ia te ia loʼu tino ma loʼu toto.
31 Ae afai e le salamo o ia, ia le faitauina o ia faatasi ma ou tagata, ina ia le faaumatia e ia ou tagata, aua faauta, ua ou iloa aau mamoe, ma ua faitaulia i latou.
32 E ui lava i lea, aua tou te tulia o ia i fafo mai o outou sunako, po o o outou nofoaga o tapuaiga, aua o tagata faapena ia outou galulue pea i ai; ona tou te le iloa pe o le a latou toe foi mai ma salamo, ma o mai ia te au ma le faamoemoe atoa o le loto, ma o le a ou afaamaloloina ai i latou; ma o le a avea outou ma ala e aumai ai le olataga ia te i latou.
33 O lea, ia outou tausia nei upu ua ou poloaiina ai outou ina ia outou le oo mai i lalo i le afaasalaga; ona oi talofa ia te ia o le e faasalaina e le Tamā.
34 Ma ua ou tuu atu ia te outou nei poloaiga ona o finauga ia sa i ai i totonu ia te outou. Ma amuia lava outou pe afai e aleai ni finauga i totonu ia te outou.
35 Ma o lenei o le a ou alu atu i le Tamā, aua e tatau ona ou alu atu i le Tamā amo outou.
36 Ma sa oo ina ua uma ona faaiu atu e Iesu o ia fetalaiga, sa ia pai atu lona aaao i esoo, taitoatasi, o e na ia filifilia, seia pai atu o ia ia te i latou uma, ma fetalai atu ia te i latou ao pai atu o ia ia te i latou.
37 Ma sa le lagona e le motu o tagata upu ia na ia fetalaia, o lea na latou le molimauina ai; ae ua molimau le au soo sa ia tuuina mai ia te i latou le amana e tuu atu ai le eAgaga Paia. Ma o le a ou faaali atu ia te outou i se taimi o mulimuli mai ua moni lenei molimau.
38 Ma sa oo ina ua uma ona pai atu o Iesu ia i latou uma, sa oo mai se aao ma ua faamalumalu ifo i le motu o tagata sa le mafai ai ona latou vaai atu ia Iesu.
39 Ma ao faamalumaluina i latou sa alu ese atu o ia mai ia i latou, ma afio ae i le lagi. Ma sa vaai le au soo ma molimau sa toe afio ae o ia i le lagi.


text:
A tatou maua le faatuatua ia Iesu Keriso, o taimi sili ona faigata faapea foi ma taimi sili ona faigofie i le olaga e mafai ona avea ma se faamanuiaga.
Sa ou faalogo ia Peresitene Spencer W. Kimball, i se sauniga o se konafesi, o talosaga ia tuu atu e le Atua ia te ia ni mauga e a’ea. Sa ia saunoa: “E tele luitau tetele o loo i o tatou luma, o avanoa tetele e ao ona faafetaia’ia. Ou te taliaina lena faamoemoe ma manatu ai e fai atu i le Alii, ma le lotomaulalo, ‘Aumai ia te au lena mauga,’ aumai ia te au na luitau.”1
Sa musuia lo’u loto, i le iloa, ma sa ou iloaina, nisi o luitau ma mafatiaga sa feagai ma ia. Sa ou lagonaina se naunautaiga e avea atili e faapei o ia, o se auauna lototoa a le Atua. E lei leva talu mai lena taimi, sa ou tatalo ai i se tasi po mo se su’ega e tofotofo ai lo’u lototoa. E mafai ona ou manatuaina lelei. I le afiafi sa ou tootuli ai i lo’u potumoe ma se faatuatua sa foliga e toetoe a faatumulia ai lo’u loto toe a pa.
I totonu o se aso pe lua, sa tali mai ai la’u tatalo. O le tofotofoga aupito faigata o lo’u olaga sa faateia ma faalotomaualaloina ai au. Na aumaia ai ia te au se lesona e tafalua. Muamua, sa ou maua se faamaoniga manino sa faafofogaina e le Atua la’u tatalo o le faatuatua ma tali mai i ai. Ae o le lona lua, sa ou amataina se lesona, ma o loo ou aoaoina pea lava i le taimi nei e uiga i le mafuaaga na ou lagonaina ai lena mautinoa i lena po e faapea, e mafai ona oo mai se faamanuiaga sili mai mafatiaga, o le a sili atu lona taui nai lo se isi tau.
O faigata na ou oo i ai i lena aso ua leva, ua foliga laitiitī mai nei pe a faatusatusa i mea na oo mai talu mai lena aso—ia te au ma i latou ou te alofa i ai. O le toatele o outou o loo ui atu i tofotofoga faaletino, faalemafaufau, ma faalelagona lea e ono mafua ai ona e tagi atu e faapei ona faia e se tasi o auauna maoae ma le faamaoni a le Atua ou te iloa lelei. Sa faalogo lana tausisoifua o ia valaau mai i ona tofaga na ia lagona ai le tiga, “Sa ou taumafai i lo’u olaga atoa ia ou lelei, ae aisea ua tupu ai lenei mea ia te au?”
Ua outou silafia le tali a le Alii i lena fesili mo le Perofeta o Iosefa Samita i lona pa’usisi i le falepuipui:
“Ma afai e lafo oe i totonu o le lua, po o lima o e fasioti tagata, ma tuu mai le faaiuga o le oti i ou luga; afai e lafo oe i le loloto; afai e taupulepule galulolo o le sami e faasaga mai ia te oe; afai e avea matagi malolosi ma ou fili; afai e faapotopoto e le lagi le pogisa, ma aufaatasi elemene uma e pupuni le ala; ma i luga o mea uma, afai e tatala faamaga lautele mai e auvae lava o seoli le gutu ia te oe, ia e iloa, lo’u atalii e, o nei mea uma e te maua ai le poto masani, ma o le a avea mo ou lelei.
“Na afio ifo le Atalii o le Tagata i lalo o na mea uma. Ua sili atu ea oe ia te ia?
“O lea, piimau i lou ala, ma o le a tumau le perisitua ia te oe; ona ua faatapulaaina o latou tuaoi, e le mafai ona latou sopo mai. Ua iloa ou aso, ma o ou tausaga o le a le faitauina itiiti mai; o lea, aua le mata’u i mea e mafai ona fai e tagata, aua o le a faatasi le Atua ma oe e faavavau ma faavavau lava.”2
E foliga mai ia te au e leai se tali e sili atu i le fesili pe aisea e oo mai ai tofotofoga, ma pe o le a le mea tatou te fai nai lo upu a le Alii lava Ia, o lē na uia tofotofoga uma mo i tatou, e sili atu ona matuia nai lo le mea tatou te mafaufauina.
Tou te manatua Ana upu ina ua Ia apoapoai mai e ao ia i tatou ona salamo, e ala i le faatuatua ia te Ia:
“O lea Ou te poloai atu ai ia te oe ia e salamo—salamo, ne’i Ou taia oe i le tootoo o lo’u gutu, ma i lo’u toasa, ma i lo’u ita, ma tiga tele ai ou mafatiaga—o le a le tetele o le tiga e te le iloa, o le a le malosi e te le iloa, ioe, o le a le faigata ona onosaia e te le iloa.
“Aua faauta, o A’u o le Atua, na mafatia i nei mea mo tagata uma, ina ia latou le mafatia pe afai latou te salamo;
“Ae afai latou te le salamo, o le a latou mafatia e pei lava o A’u;
“O le mafatia lea na oo ai ia te a’u lava, o le Atua lava lea, o le ua silisili i tagata uma, le gatete ona o le tiga, ma tafetoto ai i pu afu uma, ma mafatia ai i le tino atoa ma le agaga—ma manao ai ia Ou le inuina le ipu oona, ma ma’e’e’e—
“E ui i lea, ia i ai i le Tama le viiga, ma sa Ou inu ma faauma ai a’u tapenapenaga mo le fanauga a tagata”3
Ua ia te oe ma a’u le faatuatua o le ala e tulai a’e ai ma manumalo i tofotofoga o le talitonu lea o loo i ai se “pulupasama i Kiliata”4 ma ua uma ona folafola mai e le Alii, “Ou te le … tuulafoai lava ia te oe.”5 O le mea lena na aoao mai e Peresitene Thomas S. Monson e fesoasoani ai ia i tatou ma i latou tatou te auauna i ai, i mea e foliga mai o ni tofotofoga e tuufua ma lofituina.6
Ae sa aoaoina foi ma le atamai i tatou e Peresitene Monson e faapea, o se faavae o le faatuatua i le tino moni mai o na folafolaga, e alu se taimi o fausia. Atonu ua e vaai i le manaomia o lena faavae, e pei ona ou vaaia, i tafatafa o le moega o se tasi ua sauni e togi le solo ia tumau ai e oo i le iuga. Afai e le avea le faavae o le faatuatua ma se vaega o lou loto, o le a solovī le mana e tumau ai.
O lo’u faamoemoega i le aso o le faamatala atu lea o le mea ua ou iloa i le ala e mafai ona tatou faataatia ai se faavae e le maluelue. Ou te faia ma le lotomaulalo tele ona o ni mafuaaga se lua. Muamua, o mea o le a ou fai atu ai e ono faalotovaivaia ai nisi o loo tauivi i le lotolotoi o se mafatiaga tele, ma ua manatu ua solovī lo latou faavae o le faatuatua. Ma le lona lua, ou te iloa o loo i ai ni tofotofoga e sili atu o i o’u luma a o lei oo mai le iuga o le olaga. O le mea lea, o le fautuaga ou te ofoina atu ia te outou, e lei oo ina faamaonia i lo’u lava olaga e ala i le tumau e oo i le iuga.
I le avea ai o se alii talavou, sa faigaluega i se konekarate i le fausiaina o fusi faavae ma faavae o fale fou. I le vevela o le taumafanafana, o se galuega faigata le saunia o le eleele mo taiala e sasaa i ai le sima mo le fusi faavae. Sa leai ni masini. Sa matou faaaogaina se piki ma se suo. O le fausiaina o faavae mausali mo fale, o se galuega faigata i na aso.
E manaomia ai foi le onosai. Ina ua uma ona sasaa le sima o le fusi faavae, sa matou faatalitali sei mago. Po o le a lo matou mananao e faagasolo le galuega, ae sa matou faatalitali foi ina ua uma ona sasaa le faavae a’o lei talaia taiala.
Sa sili foi ona faagaeetia loto i se tufuga fou le mea sa foliga mai o se faagasologa e le malie ma alu ai le taimi, e tuu ai ma le faaeteete u’amea i totonu o taiala e faamalosi ai le faavae ua mae’a.
I se auala foi faapena, e tatau ona saunia ma le faaeteete le eleele mo faavae o o tatou faatuatua ina ia tatalia ai afā o le a oo mai i olaga taitasi. O lena amataga mausali o se faavae o le faatuatua, o le amiosa’o o le tagata lava ia.
O lo tatou filifilia o le sa’o e le aunoa, i soo se taimi e tuu mai ai i o tatou luma se filifiliga, e fatuina ai le eleele mautu i lalo o lo tatou faatuatua. E mafai ona amata i le taimi o laitiiti talu ai o agaga uma lava ua fananau mai ma le meaalofa foaifua o le Agaga o Keriso. O lena Agaga e mafai ai ona tatou iloa pe a tatou faia le mea sa’o i luma o le Atua ma pe a tatou faia se mea sese i Lana silafaga.
O na filifiliga, e faitau selau i le tele o aso, e saunia ai le eleele mautu lea e fausia ai o tatou fale o le faatuatua. O le auivi uamea, lea e sasaa i ai le ‘anomea o lo tatou faatuatua o le talalelei lea a Iesu Keriso, faatasi ai ma ona feagaiga, sauniga, ma mataupu faavae.
O se tasi o ki i se faatuatua tumau, o le faamasino sa’o lea o le taimi e manaomia e maopo lelei ai. O le mafuaaga lena sa ou le poto ai e tatalo vave atu i lo’u olaga mo ni mauga maualuluga ou te a’ea ma ni tofotofoga sili atu.
E le otometi ona maopo pe mautu i sina taimi, ae e umi se taimi. O le faasolo ina matua e le tupu fua. O le auauna atu i le Atua ma isi i le loto atoa ma le agaga e liliuina le molimau o le upumoni e avea ma malosiaga faaleagaga e le matineia.
Nei, ou te fia fautuaina outou o loo i ai i le lotolotoi o tofotofoga faigata, o ē ua manatu atonu ua mou atu lo latou faatuatua ona o le faaatu i faigata. O le tofotofoga lava ia e mafai ona avea ma ou ala e faamalosia ai ma iu ai ina maua le faatuatua e le matineia. Sa ta’u mai e Moronae, le atalii o Mamona i le Tusi a Mamona, le ala e mafai ai ona oo mai lena faamanuiaga. Na ia aoao mai le upumoni faigofie ma le matagofie e faapea, o le faatinoina o sina mataua o le faatuatua e maua ai le avanoa e faatupuina ai e le Atua:
“Ma o lenei, o au, o Moronae, ou te fia tautala atu teisi e uiga i nei mea; ou te fia faaali atu i le lalolagi o le faatuatua o mea ia ua faamoemoe i ai ae ua le vaaia; o le mea lea, aua tou te masalosalo ona ua outou le vaaia, aua tou te le maua se molimau seia uma ona tofotofoina o lo outou faatuatua.
“Ona o le faatuatua na faaali mai ai e Keriso o ia lava i o tatou tama, ina ua uma ona toetu mai o ia mai le oti; ma sa ia le faaali mai o ia lava ia te i latou seia mavae ona latou faatuatua muamua ia te ia; o le mea lea, sa tatau ai ona i ai ni isi le faatuatua ia te ia, ona sa ia le faaalia atu o ia lava i le lalolagi.
“Ae ona o le faatuatua o tagata o lea na ia faaali mai ai o ia lava i le lalolagi, ma faamamaluina le suafa o le Tama, ma saunia se ala e mafai ai e isi ona tofusia i le meaalofa faalelagi, ina ia mafai ona latou faamoemoe mo mea ia latou te lei vaai i ai.
“O le mea lea, ia mafai ai foi ona outou maua o le faamoemoe, ma avea ma e e mauaina le meaalofa, pe afai e na o na outou faatuatua.”7
O lena iota o le faatuatua e sili ona taua ma lea e tatau ona e puipuia ma po o le a lava le ala e te faaaogaina ai, o le faatuatua i le Alii o Iesu Keriso. Sa aoao mai e Moronae le mana o lena faatuatua i le ala lea: “Ma pe sa i ai se taimi na faia ai e se tasi na vavega seia mavae ona latou faatuatua muamua; o le mea lea sa muamua ona latou talitonu i le Alo o le Atua.”8
Sa ma talanoa ma se fafine sa mauaina le vavega o le lava o le malosi e onosaia ai maliu na te lei mafaufauina, i se gafatia faigofie e fai faafia ai upu, “Ou te iloa o loo soifua lo’u Faaola.”9 O lena faatuatua ma na upu o le molimau, sa i ai pea iina i le puao na punitia ai, ae e le’i tafia ese ai manatua o lona laitiiti.
Sa ou ofo foi i le iloa o se tasi tamaitai sa faamagaloina se tagata sa faia se sese ia te ia mo ni tausaga. Sa ou ofo lava ma fesili atu ia te ia pe aisea ua ia filifili ai e faamagalo ma faagalo le tele naua o tausaga na sauaina ma agaleagaina ai o ia.
Sa ia fai mai lemu, “O se mea aupito sili ona faigata lea ua ou faia, ae sa na ona ou iloa lava e tatau ona ou faia.” O lona faatuatua faapea o le a faamagalo o ia e le Alii pe afai na te faamagalo atu i isi, na saunia ai o ia ma se lagona o le filemu ma le faamoemoe a o lata ina maliu i ni nai masina talu ona uma ona ia faamagalo i lona fili lē salamo.
Sa ia fesili mai ia te au, “Pe a ou oo atu i ai iina, o le a faapei le lagi?”
Ma sa ou fai atu, “Ou te iloa mai le mea lea faatoa ou vaai i ai i lou malosi e faatino le faatuatua ma faamagalo atu, o se toefoi atu ma le matagofie lena i le aiga o le a i ai mo oe.”
E i ai se isi a’u faamalosiauga ia i latou o loo tau mafaufau nei pe ua lava lo latou faatuatua ia Iesu Keriso e tumau lelei ai e oo i le iuga. Sa faamanuiaina au i lo’u iloaina o nisi o outou, o loo faafofoga mai nei, a o outou talavou, malolosi, ma sili atu ona faamanuiaina nai lo le toatele o i latou sa vagaia outou, ae sa outou filifili e fai le mea e finagalo le Faaola tou te faia. Mai o outou mau faamanuiaga, sa outou maua lava ni auala e fesoasoani ai ma tausia i latou semanu tou te le amanaiaina pe vaai maulalo i ai mai o outou tulaga i le olaga.
A oo mai tofotofoga faigata, o le a i ai iina le faatuatua e onosaia lelei ai, e fausia e pei ona e matauina nei ae atonu e le o le taimi na e faatino ai i le alofa mama o Keriso, o le auauna atu ma le faamagalo atu i isi e pei ona sa faia e le Faaola. Sa e fausia se faavae o le faatuatua mai le alofa atu e pei ona alofa mai le Faaola ma auauna atu ia te Ia. O lou faatuatua ia te Ia na taitai atu ai i faatinoga o le alofa mama lea o le a aumai ai le faamoemoe ia te oe.
E le o tuai lava ona faamalosia le faavae o le faatuatua. O loo i ai pea le taimi. Faatasi ai ma le faatuatua i le Faaola, e mafai ai ona e salamo ma aioi atu mo se faamagaloga. O loo i ai se tasi e mafai ona e faamagaloina. O loo i ai se tasi e mafai ona e faafetai atu i ai. O loo i ai se tagata e mafai ona e auauna atu i ai. E mafai ona e faia i soo se mea e tusa lava pe o le a le tuuatoatasi ma le tuulafoaiina atonu o e lagonaina.
E le mafai ona ou folafola atua se mutaaga i ou faigata i lenei olaga. E le mafai ona ou faamautinoa atu ia te oe o ou tofotofoga o le a foliga mai ua na o sina taimi itiiti. O se tasi o uiga o tofotofoga i le olaga e tai foliga mai latou te faatelegeseina le alu o le taimi ma e toetoe lava a tu.
O loo i ai ni mafuaaga mo lena mea. O le iloaina o na mafuaaga e le aumaia ai le tele o se mafanafana, ae latou te aumai ia te oe se lagona o le onosai. O na mafuaaga e o mai uma mai lenei mea moni e tasi: i Lo la alolofa atoatoa mo oe, ua finagalo ai le Tama Faalelagi ma le Faaola ia saunia oe e faatasi ma i Laua ma ola ai i aiga e faavavau. E na o i latou o e faamamaina atoatoa e ala i le Togiola a Iesu Keriso e mafai ona i ai iina.
Sa tauivi lou tina ma le kanesa mo le toeitiiti atoa le 10 tausaga. O togafitiga ma taotoga ma mulimuli ane ai faataotolia i lona moega, o nisi na o ona tofotofoga.
Ou te manatua le tala a lou tama a o ia vaavaai atu i lana toe manava, “Ua toe foi atu se teineitiiti i le aiga e malolo ai.”
O se tasi o failauga i lona falelauasiga o lona tuagane faaletulafono ma se uo o, Peresitene Spencer W. Kimball. O se tasi o mea sa ia faamamaluina, ou te manatua se mea faapenei: “Atonu o loo mafaufau nisi o outou ua mafatia Mildred mo se taimi umi ma le tele o tiga ona o se mea sa sese ona ia faia na manaomia ai ia tofotofoga.” Ona ia fai mai lea, “E leai, sa finagalo le Atua ia faaleleia atili o ia.” Sa ou manatuaina i lena taimi ma mafaufau, “Afai e manaomia e lena tamaitai lelei lena faaleleiga tele, o le a la se mea o i luma atu mo au?”
A tatou maua le faatuatua ia Iesu Keriso, o taimi sili ona faigata faapea foi ma taimi sili ona faigofie i le olaga e mafai ona avea ma se faamanuiaga. I tulaga uma lava, e mafai ona tatou filifili le mea sa’o i le taitaiga a le Agaga. Ua ia i tatou le talalelei a Iesu Keriso e faafuaitino ai ma taiala o tatou olaga pe a tatou filifili i ai. Ma faatasi ai ma perofeta o loo faaalia mai ia i tatou o tatou tulaga i le ata o le faaolataga e mafai ai ona tatou ola ma se faamoemoe atoatoa ma se lagona o le filemu. O le a tatou le manaomia ai lava ona tatou lagonaina le tuuatoatasi pe ua le alofaina e le auaunaga a le Alii, ona e le o tuua lava na o i tatou. E mafai ona tatou lagonaina le alofa o le Atua. Sa folafola mai e le Faaola ia agelu i lo tatou agavale ma lo tatou taumatau, e sapasapai i tatou i luga.10 Ma Na te tausia lava Lana upu i taimi uma.
Ou te molimau atu o loo soifua le Atua le Tama ma o Lona Alo Pele o lo tatou Togiola. Ua faamautinoa mai e le Agaga Paia ia upumoni i lenei konafesi ma o le a toe faamautu mai foi a o e saili atu i ai, ma faalogo, ma a o e suesueina mulimuli ane ia savali a auauna faamaonia a le Alii o loo i ai iinei. O Peresitene Thomas S. Monson o le perofeta a le Alii i le lalolagi atoa. O loo leoleo le Alii ia te outou. O loo soifua le Atua le Tama. O Lona Alo Pele, o Iesu Keriso, o lo tatou Togiola. E le muta Lona alofa. Ou te molimau atu ai i le suafa o Iesu Keriso, amene.
Afficher les références
-
1. Spencer W. Kimball, “Give Me This Mountain,” Ensign, Nov. 1979, 79.
-
-
-
4. Ieremia 8:22.
-
5. Iosua 1:5.
-
6. Tagai i le Thomas S. Monson, “Look to God and Live,” Ensign, May 1998, 52–54.
-
7. Eteru 12:6–9.
-
8. Eteru 12:18.
-
9. “Ua Ou Iloa Lou Faaola,” Viiga, nu. 73.
-
10. Tagai i le Mataupu Faavae ma Feagaiga 84:88.